
הכנסת החמש-עשרה									נוסח לא מתוקן
מושב שלישי



פרוטוקול מס' 
מישיבת ועדת הכלכלה
יום רביעי, א' בסיון התשס"א (23 במאי 2001), שעה 9:00

נכחו:
חברי הוועדה:	אברהם פורז 	- היו"ר
			יצחק גאגולה
		נחמה רונן
		יגאל ביבי
		נחום לנגנטל
		אחמד טיבי
מוזמנים:		שר התקשורת ראובן ריבלין
דני רוזן			- מנכ"ל משרד התקשורת
			ד"ר יזהר טל			- יועץ משפטי, משרד התקשורת
			שרון פליישר			- משרד התקשורת
			עו"ד דוידה לחמן-מסר	- משנה ליועץ המשפטי לממשלה, משרד המשפטים
			עו"ד נגה רובינשטיין	- משרד המשפטים
			עו"ד יורם מוקדי		- מנהל המינהלת להסדרת השידורים לציבור, 
							  המועצה לשידורי כבלים ולווין
			עו"ד דורית ענבר		- יו"ר המועצה לשידורי כבלים ולווין
			בני איינהורן			- סגן נשיא בכיר דיסקונט השקעות, 
  חברות הכבלים
			עו"ד אסתר שטרנבך	- חברות הכבלים
			עו"ד דוד ליבאי		-
			עידו דיסנצ'יק		- יו"ר דירקטוריון, חברת בזק
			אבי גבאי			- סמנכ"ל כלכלה, חברת בזק
			עמית שכטר			- מנהל רגולציה, חברת סלקום
			יעל יקואל			- מנהלת קשרי ספקי תקשורת, חברת פרטנר
			גל גיא				- מנהל השקעות ויזמות עסקית, חברת פלאפון
			עו"ד יוסי ברג		- יועמ"ש המועצה לצרכנות
			ראובן סגן-כהן		- מנכ"ל אופק העולם החדש בע"מ
			עו"ד נילי יבניאלי		- ממונה על רגולציה, אופק העולם החדש בע"מ
			עו"ד בועז גולן		- הרשות להגבלים עסקיים
			עו"ד אלי בורוכוב		- לשכת עורכי הדין
			אייל מלובן			- מנכ"ל איגוד העובדים בקולנוע ובטלוויזיה
			מיכל רפאלי-כדורי		- סמנכ"ל די.בי.אס.שירותי לווין בע"מ
			עו"ד מוריאל מטלון		- די.בי.אס. שירותי לווין בע"מ
			עו"ד ליאור פורת		- די.בי.אס. שירותי לווין בע"מ
			מאיר אהרונוב		- נציבות שירות המדינה
			יורם פסטינגר		- ערוצי זהב
יועצת משפטית:	אתי בנדלר
מתמחה:                  ערן טמיר
מנהלת הוועדה:      לאה ורון
קצרנית:                  תמר מרימוביץ
סדר היום: 1. הצעת חוק הבזק (תיקון מס' 24), התשס"א-2000.
                   2. הצעת חוק הבזק (תיקון מס' 26), התשס"א-2001 – ח"כים: אברהם פורז, 
                       מיכאל איתן, אלי גולדשמידט, נעמי חזן, אחמד טיבי. 	



1. הצעת חוק הבזק (תיקון מס' 24), התשס"א-2000
2. הצעת חוק הבזק (תיקון מס' 26), התשס"א-‏2001 –
ח"כים: אברהם פורז, מיכאל איתן, אלי גולדשמידט, נעמי חזן, אחמד טיבי, מאיר שטרית


היו"ר אברהם פורז:

	אני פותח את הישיבה. מאז פגישתנו האחרונה, ישב צוות של משפטנים ועבר על החומר, והכין איזו טיוטה. אני באופן אישי התחלתי לעבור על הטיוטה הזאת במהלך הימים האחרונים.  

אתי בנדלר:

	אדוני היושב ראש, אני לקחתי על עצמי לשחרר את חברי הכנסת גאגולה ויגאל ביבי מנוכחות כאן, לצורך הצגת ההסתייגויות שיש להם בנושא של הערוצים הפורנוגרפיים. הבטחת להם שלא נגיע לזה היום. 

היו"ר אברהם פורז:

	אני עברתי על הטיוטות, והסתבר שיש פחות או יותר דברים שצריך ליישר ולתקן, ולפיכך בלית ברירה, אנחנו מביאים לפניכם היום רק חלק קטן מהחוק. אנחנו רוצים להתקדם עם סעיפים טכניים שאינם שנויים במחלוקת, כדי שנוכל לפנות את הזמן לדברים חשובים בבוא העת ושחלקם גם יהיו במחלוקת. 

	אני כמובן אבוא בדברים עם השר, כשנגיע לדברים החשובים. כל מה שנמצא פה היום, לדעתי, אלה הם סעיפים טכניים, שאנחנו רוצים לאשר אותם, ולעבור שלב אחד הלאה. כמובן, קיימת האפשרות שתוך כדי התהליך יסתבר שעשינו איזה משגה ואולי אישרנו איזו הגדרה לא נכונה. תמיד נוכל לחזור ולתקן את ההגדרה. 

	ולכן אנחנו מתחילים לקרוא את הסעיפים הטכניים הפשוטים האלה. הסעיף הראשון הוא סעיף דקלרטיבי. הוא סעיף חשוב בעיניי. אנחנו רוצים לשנות את שמו של חוק הבזק משמו הנוכחי, ולקרוא לו חוק התקשורת (בזק ושידורים). 

	יש שתי סיבות לשינוי: אל"ף – חוק הבזק במתכונתו הבסיסית היה חוק טלקומוניקציה, ואחרי שהוסיפו לו את הפרק של הטלוויזיה בכבלים, הוא כבר בעצם הפסיק להיות חוק טלקומוניקציה, ולכן השימוש רק בשם בזק יש בו משום אי דיוק. 

	בנוסף לזה, מאחר שיש גם חברת בזק, יש האומרים שהחוק הוא של החברה – כבר לא ברור איך זה. לאחר שהתלבטנו פה בינינו, חשבנו שאנחנו רוצים לקרוא לחוק הבזק  - חוק התקשורת (בזק ושידורים).

דני רוזן:

	הרי יש שני חוקים אחרים שבעצם דנים בשידורים: חוק הרשות השנייה, וכמובן חוק רשות השידור. זה חוק מקצת השידורים, ויש פה בעיה לקרוא לו "חוק השידורים".

היו"ר אברהם פורז:

	לא, הוא ייקרא חוק התקשורת. 

דני רוזן:

	 אז אולי הוא ייקרא "חוק התקשורת", בלי התוספות "(בזק ושידורים)"?

היו"ר אברהם פורז:

	אז אמרו חכמי המשפט שאם נאמר "בזק ושידורים", נאמר שהוא כולל טלקומוניקציה. 

דני רוזן:

	אני לא משפטן, אבל החוק כולל מקצת השידורים. 

נגה רובינשטיין:

	אפשר להוריד. 

אתי בנדלר:

	 אני מציעה שבנושא הזה אולי נדון בשלב הניסוחים. 

היו"ר אברהם פורז:

	אישרנו את השם "חוק התקשורת". את השאלה האם להשאיר את המילים "(בזק ושידורים)" עוד נבדוק בהמשך. 

אסתר שטרנבך:

	אלה שידורים למנויים, אז אולי אפשר לכתוב רק "שידורים למנויים". 

היו"ר אברהם פורז:

	אבל יש בזה משהו מגושם. עוד מעט תשמעו שיש ערוצים שירצו לשדר גם לא למנויים, אז כבר נפספס אפילו את הקטע הזה. בואו נשאיר את זה בינתיים כך. 

שר התקשורת ראובן ריבלין:

	כמו שכתוב "חוק הבזק (תיקון מס' 24)", צריך שייקבע "חוק התקשורת (תיקון מס' 24)".

אתי בנדלר:

	 אגב, זה כבר תיקון מס' 25. 

שר התקשורת ראובן ריבלין:

	לא אכפת לי, שיהיה תיקון מס' 25. 

דני רוזן:

	 תיקון מס' 24 זה ממשלתי, ו-25 - פרטי. 

אתי בנדלר:

	 לא, תיקון מס' 24 עכשיו כבר נדפס כתיקון לחוק בחוק סיווג וסימון שידורים. 

	תיקון סעיף 1 הוא סעיף ההגדרות לחוק.
שר התקשורת ראובן ריבלין:

	אנחנו מתחילים עכשיו לקרוא את החוק, ושום הופעה של מישהו באמצע לא תחזיר אותנו חזרה. 

היו"ר אברהם פורז:

	אלא אם כן, בבוא העת, מישהו יאמר לנו שעשינו טעות קרדינלית. 

שר התקשורת ראובן ריבלין:

	זה ברור, טעות לעולם חוזרת. 

אתי בנדלר:

	 תיקון 1 זה סעיף 2 להצעת החוק: 

"תיקון סעיף 1	2. בחוק העיקרי, בסעיף 1 –
(1) לפי ההגדרה "אישור סוג" יבוא:

""אזור שירות" – תחום גיאוגרפי שבו חייב בעל רשיון כללי, ועל פי רשיונו, להקים, לקיים או להפעיל רשת בזק ציבורית ולספק באמצעותה שירותי בזק לכלל הציבור;";

(2) אחרי ההגדרה "אישור סוג" יבוא:

"אמצעי שליטה", בתאגיד – כל אחד מאלה:

(1) זכות ההצבעה באסיפה כללית של החברה או בגוף מקביל לה של 
     תאגיד אחר;
(2) הזכות למנות דירקטור או מנהל כללי;
       (3) הזכות להשתתף ברווחי התאגיד;
       (4) הזכות לחלק ביתרת נכסי התאגיד לאחר סילוק חובותיו, בעת   
            פירוקו;"'

(3) אחרי ההגדרה "בזק" יבוא:

"בעל עניין" – מי שמחזיק בחמישה אחוזים או יותר מסוג מסוים של אמצעי שליטה;";

(4) אחרי ההגדרה "בעל רשיון" יבוא:

"בעל רשיון לשידורי כבלים" - - 

	אני מפנה את תשומת הלב, ששינינו כאן מנוסח הצעת החוק, וכדי שלא יהיה בלבול, הגדרנו שיש רשיון שהוא רשיון כללי או רשיון מיוחד, שזה רשיון בזקי, וכשאנחנו מדברים על שידורים, הגדרנו "בעל רשיון לשידורי כבלים", או "בעל רשיון לשידורים", כפי שיבוא בהמשך. 

				"בעל רשיון לשידורי כבלים" – מי שקיבל רשיון כללי לשידורי כבלים
                                             או רשיון מיוחד לשידורי כבלים לפי פרק ב'1;
				"בעל רשיון לשידורים" – בעל רשיון לשידורי כבלים", כאמור לעיל, 
 			  כללי או מיוחד, "או בעל רשיון לשידורי לוויין לפי פרק ב'2;";
היו"ר אברהם פורז:

זה בגלל שאנחנו משתמשים כל פעם בהגדרה שונה. 

אתי בנדלר:

	
		          "(5) אחרי ההגדרה "החברה" יבוא:

			       "החזקה", לעניין אמצעי שליטה בתאגיד – במישרין או בעקיפין, בין לבד 
        ובין יחד עם אחרים, לרבות באמצעות אחר ובכלל זה נאמן או שלוח, או 
        באמצעות זכות המוקנית לפי הסכם, לרבות ברירה להחזקה שאינה 
        נובעת מניירות ערך המירים, או בכל דרך אחרת;

        "הפקודה" – פקודת הטלגרף האלחוטי [נוסח חדש], התשל"ב-1972;

        "חוק החברות" – חוק החברות, התשנ"ט-1999;
 
        "מוקד שידור" – מתקן בזק שבו מותקנים אמצעים הדרושים לשם הזנת 
         שידורים, לרבות שידורים הנקלטים מן האוויר, אל רשת בזק ציבורית, 
         לשם הפצתם למנויים;";

דוד ליבאי:

	זה כמו בהצעת החוק הממשלתית. 

אתי בנדלר:

	 כן. 

היו"ר אברהם פורז:

	רבותיי, אני רק רוצה להבהיר לכם משהו שאנחנו עשינו. העניין של מוקד השידור מלכתחילה בהצעה הממשלתית היה אמור להיות חלק מהרשיון הכללי לשידור, זאת אומרת: הוא היה מתקן של האיש שמחזיק בתכני הטלוויזיה. 

	בגלל שאלת הבעלויות הצולבות, אני העליתי פה את העניין שהמתקן הזה הוא עתיר השקעה כספית, ועכשיו לימים מסתבר גם שיכול להיות שאותו מתקן משמש גם לטלקומוניקציה, ואולי אפילו לאותו ציוד – אולי יש מחשבים או כל מיני ציודים אחרים, שיכולים לעשות כמה דברים ביחד, והם יכולים גם להעביר שידור טלוויזיה, גם להעביר אינטרנט ואולי עוד דברים – וזה עובר להיות חלק מחלק של הבזק, חלק מהטלקומוניקציה. 

	מי שיש לו רשיון לשידור ותוכן, יכול לעשות אחת משתיים: או שהוא רוצה להתקין לעצמו מתקן כזה, שיוכל לעסוק גם בשידור, וזאת זכותו; אבל גם זכותו להתקשר עם מישהו, שיעשה זאת כקבלן עבורו, כשהקבלן אמור לדעת מה הם התנאים, שנניח המועצה לשידורי כבלים קובעת שהוא ייתן אפשרות לאיש התוכן לא להפר.

	אני חושב שזה פתרון נכון גם לשאלת הבעלויות הצולבות וגם לעניין של חסכון. אם מישהו יחליט שהוא רוצה להתקין מוקד רק לעצמו, הוא יתקין, אבל אין סיבה שלא ישתמשו במתקנים קיימים ובדברים קיימים. זה גם יפתור לנו קצת את בעיית הבעלויות הצולבות, כי הדבר הזה הוא עתיר השקעה כספית, ואם הוא בתחום הבזק, אז אין שם בכלל בעיה של בעלויות צולבות. 

אתם תראו שבקטע של מתקני בזק אנחנו בכלל לא נכנסים לכל שאלת הבעלות הצולבת, ואחד שיכול להחזיק עיתונים, ערוץ שני ואני לא יודע מה עוד, יכול להתעסק בטלקומוניקציה ללא הגבלה. 
אסתר שטרנבך:

אבל לא היתה פה כוונה שיהיה גם מוקד של שידורי לוויין, נכון?

היו"ר אברהם פורז:

זה אותו דבר. 

אסתר שטרנבך:

מוקד השידור הוא לא מוקד שבאמצעותו מועברים שידורי לווין. 

דני רוזן:

אין פה בעיה, כי מוקד השידור של לוויין לא מעביר שום דבר לרשת בזק ציבורית. מוקד השידור של הלוויין לא מחובר לרשת בזק ציבורית, ולכן אין בעיה בהגדרה. 

אתי בנדלר:

ההתייחסות לדבריו של היושב ראש בכל הקשור לצורת הרשיונות הכרוכים באחזקת או בתפעול מוקד שירות, תהיה בהמשך בסעיף אחר. 

"(6) בהגדרה "מישק", בסופה יבוא "לרבות באמצעי אופטי או אלחוטי;

 (7) אחרי ההגדרה "מסר בזק" יבוא:

      "נושא משרה" – כהגדרתו בחוק החברות;
     
      "נכסי הרשיון" – הנכסים הדרושים להבטחת מתן שירותי בזק בידי בעל רשיון 
       בהתאם לרשיונו, או להבטחת קיום שידורים בידי בעל רשיון לשידורים בהתאם 
       לרשיונו".

היו"ר אברהם פורז:

	זה ברור שאנחנו מדברים פה על שני רשיונות נפרדים: רשיון טלקומוניקציה זה סיפור א', ורשיון לשידורים זה סיפור ב'. 

אתי בנדלר:

	             "נס"ר (נקודת סיום רשת)" – מישק שאליו מחוברים מצד אחד רשת בזק ציבורית 
                          ומצד שני ציוד קצה, רשת פרטית או רשת בזק ציבורית אחרת, לפי העניין;";

		(8) בהגדרה "ציוד קצה" – 

(1) בכל מקום, המילים של "בעל רשיון כללי" – יימחקו;
(2) במקום "לרשת הבזק" יבוא "או מכל מקום אחר לרשת בזק ציבורית";
(3) בסופה יבוא:

"לרבות ציוד רדיו טלפון נייד, מפענח או ממיר אפיקים ולרבות כל התקן אחר המותקן בחצרי המנוי והמיועד לשמש לקליטת שידורים בחצריו וכן ציוד קצה לווייני כהגדרתו בסעיף 6מג;";

(9) במקום ההגדרה "רשיון כללי" יבוא:

"רשיון כללי" – רשיון שניתן לפי חוק זה להקמה, לקיום או להפעלה של רשת בזק ציבורית, ולביצוע פעולות בזק ומתן שירותי בזק פנים-ארציים או בין-לאומיים באמצעותה;";

(10) במקום ההגדרה "רשיון מיוחד" יבוא:

"רשיון מיוחד" – רשיון שניתן לפי חוק זה לביצוע פעולות בזק ולמתן שירותי בזק פנים-ארציים או בין-לאומיים, המוגבל לסוג מסוים של פעולות בזק או של שירותי בזק;";

(11) אחרי ההגדרה "רשיון מיוחד" יבוא:

"רשת בזק ציבורית" – מערכת של מתקני בזק, המשמשת או המיועדת לשמש לאספקת שירותי בזק לכלל הציבור בכל הארץ או לפחות באזור שירות, הכוללת מרכזות ומתגי מעבר". 

המילה "מתגי מעבר" צריכה להימחק, ובטעות היא לא נמחקה. 

דני רוזן:

יש לי הצעה טכנית לסעיף הזה: במקום המילים "מרכזות ומתגי מעבר", לרשום "ציוד מיתוג וניתוב".

דוד ליבאי:

האם אפשר לקרוא את הנוסח המתוקן?

אתי בנדלר:

"מערכת של מתקני בזק, המשמשת או המיועדת לשמש לאספקת שירותי בזק לכלל הציבור בכל הארץ או לפחות באזור שירות, הכוללת ציוד מיתוג, ניתוב ותמסורת ורשת גישה, לרבות מערכת רדיו 	- טלפון ומערכת בזק בין-לאומית, ולמעט ציוד קצה".

יזהר טל:

תכתבי "ציוד מיתוג וניתוב וציוד תמסורת".

אתי בנדלר:

בסדר, "הכוללת ציוד מיתוג וניתוב וציוד תמסורת ורשת גישה".

יזהר טל:

	"ציוד מיתוג וניתוב, ציוד תמסורת ורשת גישה".


אתי בנדלר:

	 בסדר. 
		    "רשת גישה" – מרכיבי רשת בזק ציבורית המשמשים לקישור בין מרכזת לבין 
                          נס"ר, באמצעות תשתית קווית, תשתית אלחוטית, או שילוב של שניהם;	

		    "שידורים" – שידורי טלוויזיה המיועדים לציבור, הניתנים למנויים, בין בערוץ 
    אחד ובין במערכת רב ערוצית, וכן שירותים הנלווים להם במישרין, לרבות 
    שירותי חוזי או שמע, שידורים דו כיווניים והידודיים".
דני רוזן:

	אנחנו מסכימים לגבי הכוונה, אבל אנחנו רוצים שיהיה ברור לכולנו שלא מדובר בהסדרת אינטרנט וכל מיני דברים מהסוג הזה. אני חושב שהכוונה היא משותפת; אני רק לא בטוח שהניסוח הוא נכון, כי כתוב "הנלווים להם במישרין" – מה זה במישרין? מה זה בעקיפין?

	אנחנו הצענו שמדובר בשירותים, אשר במהותם ניתנים כחלק בלתי נפרד משידורי הטלוויזיה, ובדרך זו או אחרת ננסח את זה טוב יותר מאשר "במישרין", כי ברור לי שאם גם בשידור הטלוויזיה האינטראקטיבי, כאשר יש שחקן שרץ במגרש ואתה מקבל עליו פרטים, זה חלק משידור הטלוויזיה - -  

היו"ר אברהם פורז:

	אז זה "במישרין".

דני רוזן:

	 אני לא בטוח שזה "במישרין". אני הצעתי לכתוב: שירותים שבמהותם הם בלתי נפרדים משידור הטלוויזיה. 

היו"ר אברהם פורז:

	הם לא בלתי נפרדים, כי הם כן יכולים להיות נפרדים. 

דני רוזן:

	 זאת בעיית ניסוח. 

היו"ר אברהם פורז:

	לא, זאת גם בעיית מהות. 

	אנחנו יודעים שבעידן המודרני, התחומים מטשטשים, ולא ברור מתי זאת טלוויזיה ומתי זה מתחיל להיות קצת אינטרנט וקצת משהו אחר, וגם אולי התחום ישתנה. השתמשנו במילה "במישרין", כי היא לדעתי אומרת: זה יותר קרוב לטלוויזיה, ולא בעקיפין, כי בעקיפין אולי הכל קרוב לטלוויזיה, אולי אפילו מכונת כביסה שיש לה 12 תכניות כביסה. התלבטנו לגבי המילה "במישרין", זאת לא טעות.  

יזהר טל:

	 אני רוצה להביא עוד אסמכתה להצעה שלנו לגבי הלוויין, שהרי יש שם סעיף דומה. בתקנות הלוויין גם כן הבהרנו את הנקודה הזאת, ויש שם ניסוח דומה לזה שהצענו כאן. אנחנו חושבים שכדאי שהניסוח יהיה ברור גם בחוק עצמו. 

היו"ר אברהם פורז:

	בסופו של דבר, עד שתהיה רשות עצמאית שתכלול גם את מועצת הכבלים, שמעתי שקראו לזה "ברית המועצות".

דני רוזן:

	אבל זה עדיין לא פותר את ההבחנה בין נושאי בזק שהם הרבה יותר חופשיים ופתוחים, לבין נושאי השידור שהם נורא מוסדרים. 

היו"ר אברהם פורז:

	אני מצפה שהשר יכריע במקרים של מחלוקת בין המועצה לכבלים והיושב ראש – זה גם מינוי שלו – לבין הגורמים המקצועיים במשרדו, שגם הם אנשים שלו. 

דני רוזן:

	 האם החוק מסמיך אותו להכריע?

היו"ר אברהם פורז:

	לא כתבתי זאת, אבל אם אתם רוצים, לא אכפת לי להכניס סעיף שאומר, שאם התגלתה מחלוקת בשאלה האם שידור או פעולת בזק היא טלוויזיה או איננה, יכריע השר. אם אתם רוצים שיהיה סעיף כזה, אני מוכן. 

בני איינהורן:

	כנראה שזה חשוב. 

היו"ר אברהם פורז:

	בסדר. 

דני רוזן:

	 לא בהגדרות. 

היו"ר אברהם פורז:

	ברור. 

נחמה רונן:

	 זה יכול להיות בעייתי, הפרשנות שלו לא תמיד תהיה עניינית. 

שר התקשורת ראובן ריבלין:

	אני מוכן, באישור ועדת הכלכלה. אני מילא, אבל למוריי ורבותיי הבאים אחריי באמת תהיה התלבטות. 


היו"ר אברהם פורז:

	נתגלעה מחלוקת בשאלה מה הם "שירותים הנלווים 	להם במישרין", יכריע במחלוקת השר. 

אתי בנדלר:

	האם אתם רוצים שזה יהיה רק בנושא הזה?

היו"ר אברהם פורז:

	נראה מה יאמרו דוברים אחרים בעניין. תכתבי סעיף כזה, ותוסיפי לו אחר כך השגות נוספות, אם יהיה צורך. 

אסתר שטרנבך:

	 אפשר לכתוב "וכן שירותים, שלדעת השר נלווים להם במישרין". 

דורית ענבר:

	השאלה היא מאיפה נגזרות הסמכויות. האם הסמכויות נגזרות בחוק, או שהן נגזרות על-ידי השר. 

היו"ר אברהם פורז:

	העניין הוא כזה: יש דיסציפלינה שלא יודעים איפה לקטלג אותה. אם יש הסכמה, מועצת הכבלים אומרת: ברור לנו לגמרי שזה טלקומוניקציה. אם אומר מנכ"ל משרד התקשורת: זה ברור לגמרי שזאת טלוויזיה, אין בעיה. אם אין הבנה, השר יכריע. 

דוד ליבאי:

	 אז הגורם הרלוונטי האחראי הוא המכריע, ואם אין שביעות רצון, פונים לבית משפט. אם תמיד השר הוא הגורם הרלוונטי, אז אתה צודק שזה השר, אבל אם ההערכה יכולה להתקבל במועצה או במקום אחר, הם צריכים להחליט. 

היו"ר אברהם פורז:

	"נתגלעה מחלוקת בשאלה, האם שידור הוא שידור הנלווה במישרין לשידור טלוויזיה, יכריע השר במחלוקת". 

אתי בנדלר:

	 אמרת "האם שידור הוא שידור הנלווה", וצריך לכתוב "האם שירות מסוים". 
 
דני רוזן:

	"האם שירות מסוים הוא שירות נלווה במישרין". 

אלי בורוכוב:

	יש רק בעיה עם הקונספציה. הרי החוק הזה הוא עמוס במושגים, שיש איתם בעיות פרשנות, ופתאום לוקחים מושג אחד, וקובעים שהפרשן המוסמך שלו איננו בית-המשפט כמו שלמדנו כולנו, אלא שר התקשורת, בלי לערער על זה. אם מחר יהיה ויכוח מה הוא ציוד מיתוג או ניתוב, תלכו לשר התקשורת?

היו"ר אברהם פורז:

	אני לא חושב, שאם יש מחלוקת בין שני גורמים במשרד ממשלתי מסוים, הם ילכו לבית המשפט.

נגה רובינשטיין:

	כן, אבל הסמכות המכריעה היא לאו דווקא השר. 

נחום לנגנטל:

	היועץ המשפטי לממשלה מכריע, אם זאת מחלוקת משפטית. אם זאת מחלוקת מקצועית, משרד התקשורת הוא המכריע. 

היו"ר אברהם פורז:

	אם השר יחליט מחר שכל הערוצים מחמש עד עשר הם בכלל לא טלוויזיה, אלא שירות נלווה והוא מכפיף אותם ישירות לבזק, מישהו יילך לבית משפט.

נחום לנגנטל:

	 היועץ המשפטי יגיד לו: אני לא אגן עליך.

אתי בנדלר:

	אדוני היושב ראש, הרי אנחנו שומעים שתוך זמן קצר תהיה ברית המועצות, ואז גם יהיו סמכויות סטטוטוריות של מועצה, שלא תהיה כפופה דווקא ישירות לשר. 

נגה רובינשטיין:

	אולי נחכה עם הסעיף הזה?

היו"ר אברהם פורז:

	תשאירי אותו. 

שר התקשורת ראובן ריבלין:

	אדוני היושב ראש וגברתי היועצת המשפטית הנכבדה של הוועדה, אנחנו חשבנו אולי לנסח זאת כך: "וכן שידורים המשודרים בצמוד לשידורי הטלוויזיה וכחלק מהם", למשל: אני ראיתי אתמול בדיגיטלי החדש כל מיני משחקים שהנכדים שלי משחקים בהם, ושאני לא מצליח לשחק בגלל הקושי הטכני. אני מדבר על כל מיני דברים שמצביעים על תכנית ותכנון. יכול להיות שכדאי לכתוב זאת כך. 

היו"ר אברהם פורז:

	אדוני השר, אנחנו התלבטנו בעניין. אני חושב שהדברים הם די ברורים, ואולם אם תהיה מחלוקת, אתה תכריע בה. 

שר התקשורת ראובן ריבלין:

	אין לי בעיה עם זה.

היו"ר אברהם פורז:

	אבל זה יכול להיות גם אחרי הקמת ברית המועצות, כי אז המועצות הן בזק מול הטלקומוניקציה. 

אתי בנדלר:

	אולי נכתוב "כחלק משידורי הטלוויזיה"?

שר התקשורת ראובן ריבלין:

	לא "כחלק", אלא "בצמוד לשידורי הטלוויזיה וכחלק מהם". 

אתי בנדלר:

	מה זה "בצמוד"?

שר התקשורת ראובן ריבלין:

	באותו זמן, לא במקום. לא חשוב, אין לי בעיה. 

היו"ר אברהם פורז:

	ממילא זאת הכרעה של השר. 

נגה רובינשטיין:

	אני רוצה לומר משפט על הקושי בחלק הזה - גם מבחינת הסמכויות של שר שמוסמך על בזק ומועצה שהיא אחראית על שידורים, וגם מבחינת הכרעה בין גופים שנמצאים במסגרת הממשלתית, נראה לי שאין טעם להכניס כרגע - -

היו"ר אברהם פורז:

	ואם יש מחלוקת?

נחום לנגנטל:

	אני רוצה להגיד לך משהו כמנכ"ל לשעבר. כשיש הכרעה מקצועית של אותו משרד, זו הכרעה מקצועית של אותו משרד. 

היו"ר אברהם פורז:

	חבר הכנסת לנגנטל, אתה צריך ללמוד בתור שר לעתיד, שיש חיים על-פי החיים ויש חיים על-פי משרד המשפטים. 

נחום לנגנטל:

	 אני לא רוצה להיכנס לזה עכשיו. אם הוא מתחיל לקבל החלטות בניגוד לסמכותו, הם יבואו בטענות נגדו, ואתם תגידו: לא נגן עליך. זה כמו כל משחק שקיים ביניכם. 

	לא יכול להיות שכל פעם שיש משהו שהוא לוט בערפל, אוטומטית נכתוב בחקיקה שלא יכריע השר המקצועי, אלא תהיה אינסטנציה שיפוטית פנימית ממשלתית. זה דבר שגם לכם לא כדאי לעשות. האם תתחילו להיות אחראים מקצועית גם לכל הדברים?

היו"ר אברהם פורז:

	לי חשוב ששרים לא יוכלו להתערב בתכני טלוויזיה, אבל אנחנו בכלל לא מדברים על תכני טלוויזיה. אנחנו מדברים על טלוויזיה אינטראקטיבית באותם מקרים נדירים שבגמר השידור אתה יכול להשתתף במשאל, לקנות איזה מוצר וכו'. זה לא ה-MAINSTREAM וזאת לא הטלוויזיה העיקרית. אלה הכל דברים אזוטריים. חירותה של הטלוויזיה לא נפגעת מכך שבסוף השעשועון אתה יכול להביע את דעתך וזה טעון אישור של זה או זה.

אייל מלובן:

	זה כבר לא עובד ככה. היום אתה משתתף תוך כדי שידור השעשועון, והמשחק האינטראקטיבי תוך כדי המשחק יגבר. אתה אומר לי שזה דבר אזוטרי, אבל זה יהיה הדבר העיקרי. 

היו"ר אברהם פורז:

	יכול להיות, ואז השאלה האם זה שייך לטלוויזיה או לדברים אחרים. 

אייל מלובן:

	 זה שייך לטלוויזיה באופן מוחלט. 

היו"ר אברהם פורז:

	גם על גופים אחרים יש פיקוח. גם על גוף שעוסק בטלקומוניקציה יש פיקוח – מה, הוא לסה פר טוטלי?

שר התקשורת ראובן ריבלין:

	יש חוקי מדינה. 

היו"ר אברהם פורז:

	בואו נתקדם. 

אתי בנדלר:

		"(12) אחרי ההגדרה "שירות בזק" יבוא:

		         "שליטה" – היכולת לכוון פעילותו של תאגיד, בין לבד ובין יחד עם אחרים או 
                              באמצעותם, בין במישרין ובין בעקיפין, הנובעת מכוח החזקת אמצעי שליטה בו 
                              או בתאגיד אחר, לרבות יכולת הנובעת מתקנון התאגיד, מכוח חוזה בכתב, 
                              בעל פה או באופן אחר, או יכולת הנובעת מכל מקור אחר, ולמעט יכולת 
                              הנובעת רק ממילוי תפקיד של נושא משרה בתאגיד;

		        בלי לגרוע מכלליות האמור, יראו אדם כשולט בתאגיד אם הוא מחזיק 
                              חמישים אחוזים או יותר מסוג מסוים של אמצעי שליטה בתאגיד, או אם בידו 
                              היכולת למנוע קבלת החלטות עסקיות בתאגיד, למעט החלטות שעניינן הנפקה 
                              של אמצעי שליטה בתאגיד או החלטות שעניינן מכירה או חיסול של רוב עסקי 
                              התאגיד או שינוי מהותי בהם; חזקה כי אדם שולט בתאגיד, אם בידו השיעור 
                              הגדול ביותר של אמצעי שליטה מסוג כלשהו;

		        "תיקון מס' 25" – חוק הבזק (תיקון מס' 25), התשס"א-2001."

תיקון כותרת		3. בכותרת לפרק ב' בחוק העיקרי, אחרי "רישוי" יבוא "פעולות בזק ושירותי
פרק ב' 		    בזק."

תיקון סעיף 3. 	4. בסעיף 3 לחוק העיקרי –

(1) בפסקה (3), במקום "לפקודת הטלגרף האלחוטי [נוסח חדש], התשל"ב-
       1972" יבוא "לפקודה" והמילה "האמורה" – תימחק;
(2) בפסקה (7) במקום "פקודת הטלגרף האלחוטי [נוסח חדש], התשל"ב-1972 יבוא "הפקודה".

תיקון סעיף 4 	5. בסעיף 4 לחוק העיקרי –

(1) בסעיף קטן (ד) –

(1) במקום "שיינתן הרשיון" יבוא "מתן הרשיון או אחריו";
(2) במקום "או אחרי שניתן, או" יבוא "ורשאי הוא";

יזהר טל:

	בחוברת של תיקון מס' 24 צירפנו בנוסח הכחול גם את החוק הישן, כדי לעזור לכם בהשוואה. 

אתי בנדלר:

			   "(2) במקום סעיפים קטנים (ד1) ו-(ד2) יבוא:

      "(ד1) רשיון, לרבות זכות מהזכויות המוקנות בו, אינו ניתן להעברה, 
               לשעבוד או לעיקול; העברה, שעבוד או עיקול של נכס מנכסי 
               הרשיון, שלא הותרו במפורש ברשיון, טעונים אישור השר".

יגאל ביבי:

	 האם זה לא מסבך את הדברים?

היו"ר אברהם פורז:

	אנחנו מדברים על כך שהרשיון לא ניתן לשעבוד, לא הנכסים. את הכורסה של המנכ"ל אתה יכול לעקל, וגם את הרכב שלו. 

יגאל ביבי:

	  אבל זה לא מנוסח כך. 

היו"ר אברהם פורז:

	תרשום לך את ההערה. יש לזה פתרון. 

יגאל ביבי:

	  למה הכוונה "נכסי הרשיון"?

אתי בנדלר:

	הגדרנו את זה בסעיף 1.

דני רוזן:

	אלה אותם נכסים שנותנים איתם את השירות. אתה יכול לעקל את הרכב ואת הכורסה של המנכ"ל, אבל אם אתה רוצה לעקל את המרכזייה, שבאמצעותה נותנים שירות נגיד למיליון מנויים - אתה לא יכול לעשות זאת, בגלל שהוא לא שילם. 

אתי בנדלר:

			                   "העברה, שעבוד או עיקול של נכס מנכסי הרשיון, שלא הותרו 
                                                     במפורש ברשיון, טעונים אישור השר; ואולם השר רשאי, 
                                                     במקרים מיוחדים, לאחר ששקל את השיקולים המפורטים 
                                                     בסעיף קטן (ב), להתיר העברת רשיון אגב שינויים מבניים, 
                                                     בתנאים שיורה עליהם, אם שוכנע שמתקיימים בבעל הרשיון 
                                                     הנעבר כל התנאים שהתקיימו במעביר. 

				(ד2) בלי לגרוע מהוראות סעיפים קטנים (ב) ו-(ה) או סעיף 59, ובהביאו 
                                                  בחשבון, בין השאר, את השיקולים האמורים בסעיף קטן (ב), 
                                                  רשאי השר לקבוע, בתקנות או ברשיון, הוראות בעניינים אלה:

(1) הגבלות ותנאים לעניין החזקה, העברה או רכישה של אמצעי 
              שליטה במבקש רשיון או בבעל רשיון, לרבות בידי בעל רשיון 
              אחר לפי חוק זה, והכל במישרין או בעקיפין, וכן הגבלות 
              ותנאים לעניין מינוי נושאי משרה בו". 

כאמור, זה דן רק ברשיונות בזק. 

			"(2) קיום מערכת חשבונאית נפרדת בין שירותים שונים הניתנים בידי 
                                       בעל רשיון, לרבות באמצעות מערך לרישום נפרד של הוצאות 
                                       והכנסות או דוחות כספיים נפרדים, הכל כפי שיקבע".

אנחנו מבקשים להכניס שינויים בהמשך שהוסף, לאור מה שהסביר היושב ראש בבוקר זה. במקום המילים "נקבע ברשיון כי בעליו רשאי" יבוא "נתן השר רשיון", ואחר כך "לקיים מוקד שידור", ונוסיף אחריהם את המילים: "למי שהוא בעל רשיון לפי חוק זה" וגומר מהטקסט הכתוב, דהיינו הנוסח יהיה: "נתן השר רשיון לקיים מוקד שידור למי שהוא בעל רשיון לפי חוק זה, יורה השר על מערכת חשבונאית נפרדת כאמור בפסקה זו".

שר התקשורת ראובן ריבלין:

מאה אחוז. 

מוריאל מטלון:

	האם זה חל גם על הלוויין? כי אז נוצרת סיטואציה מוזרה. 

היו"ר אברהם פורז:

	אין עליו חובה לחייב במערכת חשבונאית נפרדת, בין מה למה? 

דני רוזן:

	 זה לא חל על הלוויין, כי הלוויין לא ברשיון בזק. 

היו"ר אברהם פורז:

	אתה יודע מה? בואו נניח שמחר באמצעות טכנולוגיה לוויינית דו-כיוונית אפשר יהיה להעביר אינטרנט, ונניח שצלחות הקליטה יהפכו גם לצלחות שידור – אז כן. 

דני רוזן:

	 האם אני יכול לתת הסבר לא משפטי? רשיון הלוויין איננו רשיון בזק, וכל הרשיון באמצעותו ניתנים שידורי הלוויין איננו רשיון לפי סעיף 4. 

אסתר שטרנבך:

	 האם הכוונה היא שבמקרה כזה פסקה (3) לא תחול?

דני רוזן:

	 נאמר: רשיון הלוויין הוא לא רשיון לפי סעיף 4. ללוויין יש גם רשיון מיוחד במקרה דנן לביצוע פעולת בזק, שבאמצעותו הוא - -

בני איינהורן:

	זה לא מה שהיא שאלה. 

אתי בנדלר:

	 האחד אינו פוגע בשני. פסקה (3) עומדת בפני עצמה. מדובר כאן במקרה שיש מתן שירותים שונים. יתכן שהשר יפעיל את שיקול דעתו, ויחליט ששירותים שונים צריכים להינתן באמצעות תאגידים שונים, ותהיה הפרדת תאגידים.

אסתר שטרנבך:

	לשם מה נוסחה הפסקה האחרונה הזאת?

אתי בנדלר:

	 ברגע שיש הפרדה תאגידית, אין צורך להורות על מערכת חשבונאית נפרדת. מדובר על אותו תאגיד, וכתוב בפירוש: למי שהוא בעל רשיון לאותו תאגיד. 

נגה רובינשטיין:

	סעיף (2) מדבר על: נתן השר לאותו גוף. 

ראובן ריבלין:

	 אי אפשר לראות סעיף, בלי לראות את הסעיף הקודם. 

אתי בנדלר:

		"(3) בסעיף קטן (ו), בסופו יבוא "ורשאי הוא, בהודעה ברשומות, להורות כי הפעלת 
                             הסמכויות או תחולת החסינויות יותנו בתנאים שיקבע, לרבות הגבלת משך 
                             הזמן להפעלת החסינויות האמורות, וכן רשאי הוא, בהודעה ברשומות, להעניק 
                             סמכויות לבעל רשיון מיוחד, אם מצא כי אין חלופות אחרות."

דני רוזן:

	אני רוצה להעלות בעיה. על בעל רשיון כללי אנחנו מטילים חובות כיסוי להגיע לכל מנוי – הכוונה לחובת שירות לכל הציבור – ולכן היינו מוכרחים לתת לו סמכויות, זאת אומרת: הוא לא יכול לעשות כל דבר במשא ומתן מסחרי, למשל אם הוא רוצה להעביר כבל דרך שדה של מישהו. הבנו שבאיזון הזה לטובת הציבור - הוא צריך להגיע לכל הציבור - צריכים לתת לו סמכויות. לעומת זאת, אני לא מבין למה צריך לתת סמכויות לבעל רשיון מיוחד, שאין לו חובות כאלה, שכן זה עסק מסחרי לחלוטין. 

היו"ר אברהם פורז:

	אנחנו נדון בזה בסעיף אחר. נגיע לזה. 

אתי בנדלר:

	לא נותנים סמכויות בכל מקרה לבעל רשיון מיוחד. יושב ראש הוועדה סבר שאולי ייתכנו מצבים, שלבעל רשיון מיוחד לא תהיה שום דרך אחרת להפעיל את הרשיון שלו באופן מעשי, אם לא תיתן לו סמכויות. זה בשיקול דעת השר, ורק אם הוא מצא שאין חלופה אחרת. זה מאד מצומצם כאן. 

היו"ר אברהם פורז:

	קודם כל, הסמכות היא באישור השר, אם אין חלופה. 

דני רוזן:

	 מה זה אומר אם אין חלופה?

היו"ר אברהם פורז:

	השר הגיע למסקנה, שאין חלופה. 

דני רוזן:

	יש פה בעיה. הסמכות  זו פגיעה במישהו אחר. צריך להבין במה מדובר. צריך לעשות את זה במטרה ראויה. מה זאת מטרה ראויה? לתת שירות לכלל הציבור, זאת לדעתי מטרה ראויה. לעומת זאת, זאת לא מטרה ראויה שמישהו סתם ירוויח כסף. לכן אני לא מבין את זה. 

שר התקשורת ראובן ריבלין:

	אתה מדבר על מישהו שירוויח כסף, בלי שהציבור ייהנה. 

דני רוזן:

	 הוא פוגע במישהו. 

שר התקשורת ראובן ריבלין:

	כי להרוויח כסף הוא יכול, אם הציבור ייהנה. 

היו"ר אברהם פורז:

	מר רוזן, אני רוצה להגיד לך מה הסעיף אומר. אתה אומר שלא צריכים להיות דינים מיוחדים על מי שלא נותן שירות כללי לכולם, אבל יכולה להיות סיטואציה שלא אתה ולא אני חזינו, אבל היא תתעורר באותה עת – שבעל רשיון מיוחד לא יכול להפעיל משהו, אלא אם כן תהיה לו אפשרות להעביר חוט באיזה מקום. אני כן רוצים לאפשר זאת לשר, אם אין חלופה. יכולת הנבואה שלי היא קטנה מאד. 

שר התקשורת ראובן ריבלין:

	נדמה לי שמה שאתה אומר, עומד בניגוד לבקשה שלנו לוועדת השרים לענייני חקיקה לאשר את מה שנקרא חוק בן-מנחם. 

דני רוזן:

	 חוק בן-מנחם זה שירות לכלל הציבור על-ידי בעל רשיון כללי. זה לא המקרה הזה. פה מדובר על בעל רשיון מיוחד. אין לו חובות לכלל הציבור. 

	שוב אני אומר שאני לא משפטן, אבל לפי הבנתי, אם אין חלופה אחרת, אין ברירה. זה לא מספיק שאין חלופה אחרת. צריכים להיות שיקולים של טובת הציבור. 

שר התקשורת ראובן ריבלין:

	שיקול הדעת של השר הוא לא אבסולוטי. 

היו"ר אברהם פורז:

	שיקול הדעת של השר לא "עובד" באופן הבא: אם אין לו חלופה, תן לו את זה אוטומטית. 

דני רוזן:

	 מכיוון שאני כבר ותיק במשרד, אני למדתי מהבג"צים שאני ספגתי, שגם אם השר חושב שלא נכון להפעיל שיקול דעת, גם תובעים אותו לבג"צ. צריך לקבוע את הקריטריונים לשיקול הדעת, ופה קבעת קריטריון אחד שאין חלופה אחרת, וזה לא מספיק. 

היו"ר אברהם פורז:

	יש מקרים שלא אתה ולא אני חוזים. האם אתה רוצה לתת פרס לסחיטה? האם אתה רוצה שכדי שמישהו יעביר חוט במגרש של מישהו, יבקשו ממנו מאות אלפי שקלים ויהיו חייבים להיכנע לו?

שר התקשורת ראובן ריבלין:

	אם נקבע את התנאים, נוכל להיכנע למצבים שלא חשבנו עליהם. 


יזהר טל:

	 הקריטריון של אין חלופות הוא בעייתי, כי כפי שהסעיף מנוסח ואם הוא מראה שאין חלופות, השר כמעט כבר חייב לתת זאת. בדרך כלל, מתי כל העניין יעלה? כשאין לו איזו חלופה מתאימה, ואז השר יהיה כבר כמעט חייב לתת זאת.

נגה רובינשטיין:

	 כדאי לצמצם את האפשרות. 

דני רוזן:

	אני אומר שוב, במקרים מיוחדים.

היו"ר אברהם פורז:

	אולי תכתבי "בנסיבות מיוחדות"?

אתי בנדלר:

	מה זה נסיבות מיוחדות? אולי נכתוב "כי יש חשיבות במתן השירות"?

יזהר טל:

	יש פה מאות בעלי רשיונות. 

היו"ר אברהם פורז:

	אתי בנדלר הוסיפה "כי יש חשיבות במתן השירות". נצמצם את זה. 

דני רוזן:

	 אני רוצה לומר שיש מאות רבות של בעלי רשיונות, ובטח יהיו אלפים. 

שר התקשורת ראובן ריבלין:

	מי שלא יכול להפעיל את הזכות שלו, בגלל שהוא צריך לעבור דרך מישהו אחר – אין לו ברירה, אין לו דרך אחרת. 

יזהר טל:

	 יש מאות בעלי רשיונות, וכל אחד יחשוב שמאד דחוף לו לקבל את זכויות היתר האלה, כי למה זה מזיק? למה לא? ואז יהיו מאות בעלי רשיונות צובאים על השר ודורשים סמכויות מיוחדות. אני חושב שזה פתח לדבר שהוא מיותר. 

אתי בנדלר:

	 האם לא מספיק שיש חשיבות במתן השירות, וכי אין חלופות אחרות? 

דני רוזן:

	חשיבות מיוחדת. 

אתי בנדלר:

	בסדר, חשיבות מיוחדת. אם כך, ייכתב "אם מצא כי יש חשיבות מיוחדת למתן השירות ואין חלופות אחרות".

יוסי ברג:

	מצד שני, אין לאפשר פגיעה מיותרת, ולכן ראוי לציין "תוך הבטחת פיצוי נאות".

אתי בנדלר:

	ברגע שנותנים סמכויות, באותו פרק יש גם סעיפים שמתייחסים לפיצוי ומתי צריכים לפצות. 

שר התקשורת ראובן ריבלין:

	מה הם התנאים למתן החסינות. 

דני רוזן:

	האם את מוכנה לקרוא שוב את הנוסח?

אתי בנדלר:

	"אם מצא כי יש חשיבות מיוחדת למתן השירות ואין חלופות אחרות".

קריאה:

	להעניק סמכויות כאמור, כי כאן זה מוגבל בזמן. 

יגאל ביבי:

	אני מתנצל שאיחרתי ולא שמעתי את הפרוצדורה בתחילת הישיבה. אתם מקריאים עכשיו את הסעיפים. מתי נוכל להגיש עליהם הסתייגויות?

היו"ר אברהם פורז:

	אנחנו הולכים לפי התקנון. התקנון אומר שאם יש לך הצעה אלטרנטיבית לסעיף, אתה מציע אותה פה, ואם היא לא מתקבלת, היא הופכת להסתייגות. 

יגאל ביבי:

	אני לא עד כדי כך גאון, שאני יכול לקרוא את הכל ופתאום לחשוב על הסתייגות. עם כל הכבוד, אני צריך זמן לחשוב על הדברים. 

היו"ר אברהם פורז:

	אני אהיה מוכן באחת הישיבות האחרונות לקיים איזו ישיבה שנועדה לרישום הסתייגויות, דהיינו: תהיה הצעה, תהיה הצבעה על ההצעה, ואם היא לא תתקבל, היא תעבור להסתייגות. 


יגאל ביבי:

	פירוש הדבר שאם אני עכשיו לא מתערב בסעיפים, זה לא אומר שזה פוסל את זכותי להגיש הסתייגויות. 

שר התקשורת ראובן ריבלין:

	בוודאי. 

יגאל ביבי:

	  אני לא רוצה לעשות את מה שעושים בוועדת הכספים, שהוועדה בכלל לא דנה בדברים, הולכים ישר למזכירות ודוחפים שם כל מיני הסתייגויות. 

אתי בנדלר:

	 אלה הסדרים מיוחדים רק לעניין חוק ההסדרים. 

היו"ר אברהם פורז:

	אם מישהו היה רושם את ההסתייגויות ואחר כך מקבל זמן דיבור – ניחא, אבל כבר היו דברים מעולם והכל היה עקום. כל ערוץ שבע התקבל כך. 

שר התקשורת ראובן ריבלין:

	נשאלתי קודם שאלה על ידי חבר הכנסת לנגנטל, שכבר ישב בכל המוסדות למען החזקת הדמוקרטיה – הוא היה ברשות המבצעת וברשות המחוקקת. אנחנו רוצים לבדוק על מה אין מחלוקת, בכפוף לכך שלכל אחד מחברי הכנסת יכולה להיות הערה. 

בסופו של דבר, או בעוד ימים קרובים, לפי בקשת לנגנטל, נביא בפניכם את כל אותם דברים שהם שנויים במחלוקת, על מנת שכל חברי הכנסת יוכלו מרצונם ללכת לכל הלוביסטים ולשאול אותם מה עמדתם לגבי כל נושא ונושא. אז נשב כולנו יחד, ונגיע להבנה שחלק מהלוביסטים צודקים, אבל לעומת זאת יש כמה לוביסטים שהם צודקים יותר, וטוב שנעשה מה שטוב למדינה ולעם. אז נשב יחד, ועל מה שנגיע להסכמה, נגיע להסכמה, ועל מה שלא – נכריע. 

יצחק גאגולה:

	אני הגשתי הסתייגות בנושא סרטי תועבה. 

שר התקשורת ראובן ריבלין:

	אני מוכרח לומר לך, שסרטי תועבה לא ישודרו אצל אף אחד שלא ירצה לקלוט אותם, זאת אומרת: מי שלא ירצה סרטי תועבה בביתו, לא יקלוט אותם. גם מי שמזמין סרטי תועבה יוכל לסגור את האפשרות של צפייה בהם על-ידי אנשים שהוא לא ירצה שיראו את הסרטים האלה, אם יבקש לעשות זאת. 

יצחק גאגולה:

	 ההסתייגות הזאת לא צריכה להתפרש בשום פנים ובשום צורה כאילו זאת בקשה של אגף חרדי או דתי כלשהו. אני אומר את זה גם בשם ארגוני נשים, שפונים אלינו בעניין. 


יגאל ביבי:

	  ההסתייגות הזאת תעבור בוודאי. 

שר התקשורת ראובן ריבלין:

	רק שלא יהיה אחר כך מצב – חלילה, להבדיל אלף אלפי הבדלות – שלא רוצים שאימאם במסגד יאמר את דברו. 

יגאל ביבי:

	  באמת, איך אתה משווה את הדברים?

שר התקשורת ראובן ריבלין:

	הכנסת תכריע ותאמר את דברה. הלובי של חנויות הווידיאו בוודאי יתמוך בעמדתך. 

אבי גבאי:

	אנחנו מבקשים דבר אחד – אם עושים הפרדה מבנית, עושים הפרדה מבנית לכולם, ואם עושים הפרדה חשבונאית – עושים הפרדה חשבונאית לכולם. המצב היום הוא לא כזה. 

	יש כאן סעיף, שהוא כביכול תמים, ובו מסמיכים את השר לעשות כל מיני דברים. אנחנו יודעים היום מה היו החלטות השר הנוכחי והשר הקודם בעניין הזה, שבעצם החליט שההפרדה המבנית תהיה בבזק, וההפרדה החשבונאית תהיה למתחרות בבזק. 

	כך למשל יושב פה מנכ"ל חברת אופק, שהוא בעל רשיון ISP ובעל רשיון לשירותי טלפוניה. לבזק, לעומת זאת, אין רשיון ל-ISP, זאת אומרת: כבר הוחלט בעצם שבזק לא תקבל את אותם תנאים לגבי רשיונות כמו האחרים. 

	אנחנו חושבים שמה שמחילים על כולם, צריך להחיל גם עלינו, ושלא יפלו אותנו לטובה ולא יפלו אותנו לרעה בעניין הזה. זה נושא שהוא חשוב לנו. 

היו"ר אברהם פורז:

	אבל מה הבעיה עם הניסוח? אתה אומר שהשר השתמש בשיקול דעתו עד עכשיו באופן פסול. 

אבי גבאי:

	חס וחלילה. 

היו"ר אברהם פורז:

	נתנו סמכות לשר, ואתה מתלונן על הפעלת הסמכות של השר באופן לא הוגן כלפיך. תפנה לשר ותגיד לו שיעשה אתך צדק. 

אבי גבאי:

	יש החלטה. כל מה שאנחנו אומרים זה שצריך להחליט באופן עקבי. 


היו"ר אברהם פורז:

	מר גבאי, אתה לא יכול להתווכח עם הכנסת על השאלה איך שר מפעיל את שיקול דעתו בהתאם לחוק. אתה לא יכול להתווכח אתי, אתה יכול להתווכח אתו בבית-המשפט. 

אבי גבאי:

	יש פה דיון על הסמכה של השר. אנחנו טוענים שההסמכה היא רחבה מדי. 

שר התקשורת ראובן ריבלין:

	הרי השיקול לגבי בזק הוא לא שרירותי, אלא נובע מאיזשהו מצב שבזק נמצאת בו. אם אתה אומר "חייב", זאת אומרת שיכול להיות שאתה פה משנה סדרי עולם בחוק הבזק, ואתה יוצר מצב שבו לא חלים על חברת בזק מונופוליסטית עקרונות המונופול שחלים על חברות אחרות, וזאת שאלה מאד מרכזית. יכול להיות שכתוצאה ממה שחוק הבזק עושה, השר יהיה חייב לשקול, כפי שאתה אומר. 

היו"ר אברהם פורז:

	הטענה שלכם היא טענה של אפליה, כי השר לא רשאי בסיטואציות דומות להפעיל שיקול דעת, אלא אם יש לו סיבה טובה. אני לא רואה פגם בניסוח. 

אבי גבאי:

	 זה לא פגם בניסוח, אלא פגם בעקרון. 

היו"ר אברהם פורז:

	אז אם השר פועל באופן לא שוויוני, תלכו לבית משפט, מה אני אעשה?

קריאה:

	מה התשובה פה?

אתי בנדלר:

	התשובה איננה רלוונטית לחוק. מה אתה רוצה? לבטל את סמכות השר? לא, כל מה שאתה אומר זה שהשר יפעיל - -

דוידה לחמן-מסר:

- - יחייב, יהיה חייב. 

אתי בנדלר:

	 לא, הוא גם לא אומר "יהיה חייב". מה אתה רוצה? שאני אכתוב בחוק הבזק או בחוק התקשורת, שהשר יפעיל שיקול דעת נכון, בהתאם - -

אבי גבאי:

	 לא, אני אומר דבר מאד פשוט – שאם השר החליט על הפרדה חשבונאית, שתהיה הפרדה חשבונאית לכולם. 

אתי בנדלר:

	 הרי זה ברור לך שאי אפשר לכתוב דבר כזה, משום שאתה אומר להפעיל את זה באופן אחיד לבעלי תנאים שווים, נכון?

נגה רובינשטיין:

	 לא כולם שווים. 

היו"ר אברהם פורז:

	רבותיי, אין בעיה עם הניסוח. אם השר מפעיל שיקול דעת באופן לא נכון, תפעלו נגדו באינסטנציה אחרת. 

אתי בנדלר:

"תיקון 	6. בסעיף 4א לחוק העיקרי, סעיף קטן (ה) – בטל."
  סעיף 
  4א      

היו"ר אברהם פורז:

	תגידי לכולם מה הסעיף אומר. 

אתי בנדלר:

	סעיף 4א לחוק העיקרי אומר: הודעה לאישור סוג של ציוד קצה, לרבות פרטיו ותנאיו של האישור, תפורסם ברשומות. 

"ביטול 	7. סעיף 4ב לחוק העיקרי – בטל."
  סעיף 
  4ב

	סעיף 4ב עניינו ברשיון מיוחד לתאגיד  בתי-מלון. הסעיף הזה נמחק. 

היו"ר אברהם פורז:

	זה אף פעם לא היה, וכנראה לא יהיה.  

אתי בנדלר:

	 תיקון סעיף 4ד – סעיף 4ד לחוק העיקרי עניינו בשירות חיוני, ולהלן השינויים המוצעים בו:

			"(1) בסעיף קטן (ג) –

				(א) בפסקה (5), ההגדרה "נושא משרה" – תימחק".

	העברנו את ההגדרה למקום אחר. 


				"(ב) במקום פסקה (6) יבוא:

					"(6) קביעה לעניין תוקפם של העברה, שיעבוד או עיקול של נכס 
                                                             מנכסי הרשיון הדרוש, לדעת השר, לשם הבטחת השירות 
                                                             החיוני, שנעשו בניגוד להוראות סעיף 4(ד1), כלפי מי שידע 
                                                             או שהיה עליו לדעת על כך;";

(2) בסעיף קטן (ו) –
(א) ההגדרה "אמצעי שליטה" – תימחק".

יגאל ביבי:

	אנחנו לא מבינים - -

דוידה לחמן-מסר:

	זה לא שייך לכבלים, אלא לסעיפים אחרים בחוק.

אתי בנדלר:

	למשל, כל פסקה (2) שאני קוראת עכשיו היא שינוי הגדרות, שעברו למקום אחר בחוק וכך הלאה:

		"(2) בסעיף קטן (ו) –
			
		       (א) ההגדרה "אמצעי שליטה" – תימחק;
		       (ב) בהגדרה "החזקה", בסופה יבוא "והכל בלי לגרוע מההגדרה "החזקה" 
                                  בסעיף 1;";
                            (ג) בהגדרה "פירוק מרצון" ו"הסדר", בסופה יבוא [נוסח חדש], התשמ"ג-1983                                                               
                                 (להלן – פקודת החברות);";          
                            (ד) ההגדרה "שליטה" – תימחק."

יגאל ביבי:

	  אני מבקש שבפעם הבאה תוסיפו איזה סימן קריאה לסעיפים שהם לא סעיפים טכניים, כדי שנוכל להתעמק בהם.  

אתי בנדלר:

	אני אשתדל להפנות את תשומת הלב. 

יגאל ביבי:

	 תסבו את תשומת לבנו, כי אנחנו לא יודעים על מה אתם מדברים. 

היו"ר אברהם פורז:

	כל הסעיפים האלה שאנו קוראים בהם היום הם סעיפים טכניים, שהם באמת לא במחלוקת. יש פה כמה מחלוקות רציניות, כמו בשאלת ה-UNBUNDLING או הבעלויות הצולבות, אבל אנחנו נעסוק בהן באחת הישיבות האחרונות, ואני אודיע לכם על כך מראש. גם תאמין לי שאין לוביסט, שלא יבוא אליך ויסביר לך את העניין. 

אתי בנדלר:

	 אני אעשה מאמץ גם עכשיו, להפנות את תשומת הלב כשלא מדובר בעניין טכני, אלא בעניין מהותי, וזה דינו של הסעיף הבא. הסעיף הבא זה נושא שהוזכר במהלך הדיונים. התבקשנו להכין סעיף, שימנע התניית שירות בשירות, ועל כן מוצע כדלקמן:

"הוספת	9. אחרי סעיף 4ו לחוק העיקרי יבוא:
  סעיף 4ז

		"התניית	4ז. בעל רשיון, או בעל רשיון לשידורים, לא יתנה, במישרין או בעקיפין,
		  שירות               מתן שירות, ברכישה או בקבלה של שירות אחר, הניתן על ידו או
		  בשירות	     על ידי אחר, או באי קבלת שירות מבעל רשיון אחר או מבעל רשיון 
			                לשידורים אחר, אלא אם כן השר או המועצה, לפי העניין, התירו לו
                                                לעשות כן, בתנאים או ללא תנאים; בסעיף זה, "שירות" – שירותי 
                                               בזק או שידורים."

יצחק גאגולה:

	בלי לפגוע באף שר חלילה וחס, נראה לי שלפי החוק הזה, אחרי תיק הפנים, תיק התקשורת יהיה הפופולרי ביותר בהסכם הקואליציוני, בגלל התנאים והסמכויות שהשר מקבל. 

דוידה לחמן-מסר:

	 האמת היא שבחוק תאגידי מים יש יותר סמכויות. 

דני רוזן:

	 אין לי בעיה עם העיקרון. הנושא של אי התניית שירות בשירות הוא נושא מאד מהותי, אבל יש כמה בעיות ניסוח שאני רוצה לציין. קודם כל, לא ברור לי מה השיקול, או הקריטריון, ולפי מה מאשרים או לא מאשרים. אין לזה אפילו רמז בסעיף. זאת בעיה ראשונה. 

היו"ר אברהם פורז:

	תמיד טובת ציבור ושיקולים ענייניים. 

דני רוזן:

	אני לא יודע מה זה שיקולים ענייניים. 

היו"ר אברהם פורז:

	השר אמור לדעת. 

דני רוזן:

	הדבר הנוסף הוא שאני פשוט לא מבין את הניסוח של "השר או המועצה, לפי העניין". אני מבין שהכוונה היא שהשר זה לעניין נושאי בזק, והמועצה זה לעניין נושאי שידורים, והמטרה היא גם לטפל ב-CROSS LINK. אני לא יודע האם הניסוח מסביר את זה. 

היו"ר אברהם פורז:

	תעברו על זה במשרד. אם אתם חושבים שיש צורך בהבהרה, אני מוכן, אבל לדעתי זה ברור.

יזהר טל:

	 אנחנו ציינו שהסעיף הזה הוא מקור לאי בהירות ולבעיות. הניסוח הזה מלא אי בהירות. מה קורה אם יש מישהו שנותן שירות אחד תחת רשיון בזק ושירות שני תחת רשיון אחר?

דוידה לחמן-מסר:

	 אז צריך אישור של שניהם, זה היה הרעיון. 

יזהר טל:

	 זה סעיף שהוא מלא בעיות. 

אתי בנדלר:

	יזהר טל, הסעיף הזה נוסח עם נציגך, אז אתה לא יכול  אחר-כך - -

יזהר טל:

	סליחה, בדיון אני אמרתי בדיוק את הדברים שדני רוזן אמר עכשיו. 

שר התקשורת ראובן ריבלין:

	השאלה היא מהותית. 

דני רוזן:

	אולי אתה כן רוצה לאפשר למישהו חדש שנכנס לשוק, ואין לו משקל מהותי בשוק – לא צרכני וכך הלאה – להתנות שירות בשירות בשלבים מסוימים, ואחר כך לבטל זאת. 

דוידה לחמן-מסר:

	 יש אישור. 

דני רוזן:

	אבל באופן טבעי, כל מיני מתחרים לא ירצו שהוא יעשה את זה, ותתחיל קונטרה שמהותה תהיה "לא לתת לו". זה מקור לצרות בלתי פוסקות, ולכן צריך לנסח את זה בצורה נכונה. 

דוידה לחמן-מסר:

	 האם אתם רוצים שנוסיף "לשיקולי טובת הציבור"?

אתי בנדלר:

	 אני לא יודעת מה זה שיקולי טובת הציבור, כי חזקה על השר שכשהוא מחיל את שיקול דעתו, הוא שוקל לטובת הציבור. 


שר התקשורת ראובן ריבלין:

	יש עקרונות במשפט המנהלי שהם ברורים לחלוטין. יתכן מאד, שכאשר יש בקשה ויש שאלה, האם באמת זה עולה בקנה אחד עם טובת הציבור, או כל אותם כללים שצריך כדי להפעיל שיקול דעת, יהיה שימוע. יבואו אנשים ויתנגדו. להפך, אנחנו רוצים להגביל את האפשרות לאיזושהי התפתחות שאנחנו לא יודעים עליה. 

יזהר טל:

	 הבעיה העיקרית כאן היא בעניין הסמכויות, שלא ברור מה חל על מה. "השר או המועצה, לפי העניין" – רק לא ברור מה העניין. 

היו"ר אברהם פורז:

	בנאום שלי במליאה אני אסביר, שהכוונה היא שבאותם נושאים שמדובר בטלקומוניקציה – הסמכות היא בידי השר; ובאותם נושאים שהם טלוויזיה – הסמכות היא בידי המועצה. 

	כמובן שאפשר לשאול את השאלה, מה יקרה אם לא יידעו איפה זה? זה מחזיר אותנו לסמכות של השר להכריע בנושאים שלדעתו הם טלקומוניקציה ובנושאים שהם טלוויזיה. נכון שזה נותן כביכול יתרון לקלט של בזק, אבל מצד שני  גם השר לא יכול להפוך יום ללילה ולילה ליום, מקסימום הוא יכול לגבי בין הערביים להגיד: עכשיו יותר לילה. 

דני רוזן:

	 זה לא עונה לבעיה, כאשר מישהו בא למכור שירות אינטרנט מהיר ומתנה אותו בקבלת שירות טלוויזיה, למשל. 

שר התקשורת ראובן ריבלין:

	בהחלט יכול להיות שיש סמכות כפולה. מרגע שקבענו את העיקרון שבענייני תוכן הרגולציה היא בידי המועצה - וזה על דעת שנינו מבחינת מדיניות, שאנחנו אמרנו לא לשים מכשול בפני פוליטיקאי - הכל לפי העניין.

היו"ר אברהם פורז:

	אני אסביר את זה במליאה. 

עמית שכטר:

	אני רוצה להבין, האם זה חל כאן גם על חבילות של שירותים. זה יוצר מצב, שלא ניתן להעניק חבילות של שירותים. 

היו"ר אברהם פורז:

	מי אמר?

דורית ענבר:

	זה נועד בדיוק לצורך זה. ההסתייגות נועדה על-מנת לאפשר למועצה או לשר, לפי העניין - -

אתי בנדלר:

	 לא. 

דני רוזן:

	 חבילה היא איננה התניית שירות בשירות. 

דוד ליבאי:

	חבר הכנסת פורז, זה סעיף חדש לגמרי. 

עמית שכטר:

	זה פתח לביורוקרטיה אין סופית. אנחנו נעמוד כל היום בתור למשרד התקשורת, כדי לבקש אישורים. 

אתי בנדלר:

	זה סעיף חדש לגמרי. 

דוידה לחמן-מסר:

	מעולם לא היה בבזק שום איסור - -

דוד ליבאי:

	 חבר הכנסת פורז, אני חושב שאתה ממהר קצת בסעיף הזה. 

היו"ר אברהם פורז:

	אני אבהיר במליאה את הדברים האלה. זה ברור שחבילת ערוצים זה לא התניית שירות בשירות. 

אתי בנדלר:

	 כל החבילה זה שירות אחד. 

יגאל ביבי:

	האם זאת לא חבילה, אם הוא ימכור עם הערוצים חבילת אינטרנט מהיר?

דוד ליבאי:

	 אני רוצה להבין את השיקול שלכם, של השר ושל יושב ראש הוועדה, בגזירה הזאת. היא גזירה חדשה. יכול להיות שהיא טובה, אבל לכאורה יבואו ויאמרו: אם אתה רוצה שירותי טלפונים מסוג זה, קח את זה עם שידורי טלוויזיה ושידורי אינטרנט כאלה, וכיוון שאנחנו נותנים לך את זה בחבילה, או שירות אחד עם שני, אנחנו נותנים לך את זה בחצי מחיר. למה זה כל כך רע לציבור? אני שואל את זה מנקודת מבט של איש הציבור. 

שר התקשורת ראובן ריבלין:

	זה לטובת הציבור. 


דוד ליבאי:

	 ולכן, אם יש פה בעיה של מונופול, יתערב הממונה על ההגבלים העסקיים, ויש לו סמכויות. אם אין פה בעיה של מונופול, אולי זה יגביר את התחרות? אולי זה חיובי?

שר התקשורת ראובן ריבלין:

	זאת אומרת שאתה רוצה, מר ליבאי, שכל אדם כזה, יצטרך ללכת שוב ל-3,700 רגולטורים בשלב ראשון. 

דוד ליבאי:

	 להפך, הסעיף הזה מוסיף רגולציה, הוא מוסיף אישורים, בשעה שהחברות יכולות להתחרות גם על חבילות של שירותים, וככה אסור להן לזוז. אני חושב שזאת הכבדה מיותרת. 

בועז גולן:

	היתר של השר אינו גורע מהוראות כל דין. הכוונה היא כמובן לחוק ההגבלים העסקיים. 

יזהר טל:

	הוא צודק במאה אחוז. אני רוצה להגיב לדברים. 

היו"ר אברהם פורז:

	הגענו לנקודה שטעונה הבהרה. 

דוידה לחמן-מסר:

	 כל החוק יהיה בכפוף לכל דין. 

אסתר שטרנבך:

	מאחר שבחוק הזה מעורבים גורמי רגולציה, ומאחר שהגופים שמקבלים רשיונות, עשויים לקבל רשיונות שמשיקים לתחומי פעילות אחרים, אני מציעה שהדבר יישאר לשיקול דעת של המועצה או השר כאשר הם מעניקים את הרשיון, וספציפית על פי מה שהם מתירים לבעל הרשיון, לקבוע את ההתניות האלה בתוך הרשיון. אז הם יכולים לשקול לגופם של דברים את ההתניות שראויות להיקבע. 

יוסי ברג:

	אפשר ללמוד על החשיבות של האיסור של התניית שירות בשירות - גם אם הדיון הוא שקט – מכך שהוא מאד מאד אחיד מצד כל הצדדים של בעלי העניין. גם אנחנו לא יודעים בדיוק מה זה יעשה – ומייד הגברת לחמן-מסר תגיד איך זה יפעל. חשוב מאד שיהיה איסור על התניית שירות בשירות. מה שיתירו או לא יתירו, ואם יתקפו את ההתרה או איך שיתירו, זה כבר משהו אחר. 

דוד ליבאי:

	 תסביר למה. 

יוסי ברג:

	 אחרת לא נאפשר תחרות. 

דוד ליבאי:

	 דווקא להפך, אולי זה יגביר תחרות ויוזיל מחירים?

דוידה לחמן-מסר:

	 הסעיף הזה מדבר על התניית שירות בשני שווקים שאינם שווקים זהים, ולכן הסמכות של הממונה על ההגבלים העסקיים היא לא פשוטה כלל וכלל. לא ברור שיש כאן מונופול, ולא ברור שיש כאן נכנס חדש או ישן. יש כאן התנהגויות בשווקים משיקים, שאינם שווקים זהים, תוך אפשרות לנצל יתרון בשוק אחד של מי שאינו בהכרח בעל מונופול, על ידי כפיית שירות בשוק אחר, שם מעמדו יותר חזק או יותר חלש לפי העניין. 

	לכן, אחרי הרבה דיבורים, גם עם הממונה על ההגבלים העסקיים הקודם והחדש, הגענו למסקנה שבתחום הטלקומוניקציה והשידורים, מן הראוי שסעיף כזה יהיה בחוק התקשורת הישראלי, כמו בהרבה חוקי תקשורת אחרים. העובדה שהשחקנים הנכבדים כאן שולחים אותנו לממונה על ההגבלים העסקיים היא לא בכדי, כי לא בטוח שיש לו סמכות כאשר לא מדובר כלל וכלל במונופול. 

ראובן ריבלין:

	אלא אם כן הם רוצים לשלוח לרשות להגבלים עסקיים - -

דוידה לחמן-מסר:

	 בדיוק, זה מה שאמרתי. 

דוד ליבאי:

	 אם אין מונופול, יש חופש תחרות. 

שר התקשורת ראובן ריבלין:

	נכון. 

דוד ליבאי:

	 ואם יש מונופול, יש ממונה על ההגבלים העסקיים. 

דוידה לחמן-מסר:

	 אני רוצה להסביר את העמדה של החוק הזה. כפי שאני הבנתי, מבחינה צרכנית יש צרכן שאליו יגיעו שני שחקנים מרכזיים ויציעו לו מגוון שירותים. הם יציעו לו אינטרנט מהיר, טלפוניה בעזרת השם, כבלים כבר יש. יש להם יכולת שיווק גדולה על ידי התניית שירות בשירות, ויכול להיות שחלק מההתניה הזאת היא טובה. 

יגאל ביבי:

	  זה לא חוקי. 

דוידה לחמן-מסר:

	זה כן חוקי, אין על זה איסור. 

דוד ליבאי:

	הוא לא יתנה, כי זה לא כדאי לו. 

דוידה לחמן-מסר:

	הוא יתנה כשזה כדאי לו, וכשזה לא כדאי לו – הוא לא יתנה. 

דני רוזן:

	יש מקרים שאין בהם ברירה.

דוידה לחמן-מסר:

	בסך הכל, גם כאשר השר נותן את הרשיון בשנת 2001, בעזרת השם, הוא לא יודע ולא יכול לצפות את מגוון ההיבטים השיווקיים, החבילות והשירותים שיהיו. לכן הסעיף הזה הוא סעיף זכויות האזרח בחוק התקשורת, לא רק זכויות המפעילים. 

	אני הצעתי כבר מזמן לראות בתחום התקשורת את ההיבטים של זכויות האזרח כצרכן, ולא רק מנוי או לקוח, ולכן אני מאד מבקשת מחברי הכנסת להבין שהסעיף הזה חשוב לאזרח, ושומר האזרח הוא שר התקשורת. במקום שהממונה על ההגבלים העסקיים יצטרך להפעיל את שיקוליו בנוסף - כאשר מדובר במונופול – זה לא מוריד מסמכותו. 

היו"ר אברהם פורז:

	אנחנו לא נקיים דיונים עד אין קץ על העניין. 

יזהר טל:

	 אני רוצה להעיר הערה. 

היו"ר אברהם פורז:

	לא צריך. קודם כל, צריך להבהיר לגבי הסעיף הזה שהאפשרות היא גם אפשרות לתת את האישור מראש בעת מתן רשיון. 

שר התקשורת ראובן ריבלין:

	כתנאי. 

היו"ר אברהם פורז:

	אם יש אי בהירות לגבי העובדה שזה יכול להינתן מראש, זה יכול להינתן מראש.

אתי בנדלר:

	 אין אי בהירות.


היו"ר אברהם פורז:

	דרך המלך היא שאין התניית שירות בשירות, אלא אם כן אתה מקבל לכך היתר, ואותם מקרים שראוי לתת להם - יקבלו היתר. 

	אני אבהיר בנאום במליאה, שאין בחוק הזה כדי לפגוע בחוק ההגבלים העסקיים. גם לא תיקנו שום חוק. זאת סמכות נוספת גם באותם מקרים. אנחנו חוששים במקרים מסוימים, שמי שיש לו איזושהי תשתית, יכול לנצל אותה לרעה. שיקול הדעת הוא של השר, וגם זה שפיט ובגיץ; ואם בסופו של דבר השר ישתמש בשיקול הדעת באופן פסול, יהיו משפטים, מה לעשות? זה חלק מהחיים. 

מוריאל מטלון:

	 הלוגיקה היא נכונה ומדויקת, כשמדובר בגורם מהותי. אני חושב שעל-ידי הוספת המילה "מהותי", היינו יוצרים את האיזון המתאים. 

היו"ר אברהם פורז:

	מה זה מהותי?

דוידה לחמן-מסר:

	 זה לשיקול השר. 

מוריאל מטלון:

	 כלומר, "בעל רשיון, או בעל רשיון מהותי לשידורים". 

היו"ר אברהם פורז:

	אני לא יודע מה זה מהותי. 

מוריאל מטלון:

	 דומיננטי. 

יזהר טל:

	 אני בכל זאת רוצה להבהיר שנוצר כאן איזשהו עירוב בין התניית שירות בשירות לבין הנושא של חבילות שירות. נכון שיש מקרים שבהם יש אזור של חפיפה, אבל ליצור פה טשטוש ולהגיד שעל כל דבר יצטרכו לבוא לשר, או ברשיון להבהיר מראש? 	יכול להיות שצריך פה שיפור בניסוח. 

היו"ר אברהם פורז:

	במה?

יזהר טל:

	 אני לא יודע כרגע. אנחנו נצטרך לחשוב על זה ולהציע שינויים. 


היו"ר אברהם פורז:

	חבילת ערוצי טלוויזיה איננה התניית שירות בשירות, ואני אסביר את זה גם במליאה. 
יזהר טל:

	 לא לזה התכוונתי. לבוא ולומר שאם אתה לא לוקח שירות א' אתה לא מקבל שירות ב', זו התניית שירות בשירות. לעומת זאת, זאת לא התניית שירות בשירות לומר: אם אתה לוקח את א' ו-ב', אתה מקבל הנחה של 20%.

אתי בנדלר:

	 בוודאי שלא, מי אמר שזאת התניה? 

דוד ליבאי:

	בוודאי שכן, וזאת הנקודה. 

יזהר טל:

	הנושא הזה הוא לא כל כך פשוט. זאת לא נקודה פשוטה, וגם אזור הביניים בין הנושא של חבילות שירותים – לא חבילת ערוצים כשירות טלוויזיה, אלא חבילות של סוגי שירותים – לבין התניה הוא מורכב. כל מי שעוסק בדיני הגבלים, מכיר את הנושא הזה. 

	כרגע אין לי בדיוק ניסוח גואל, כי אני חושב שאנחנו צריכים להשקיע כאן עוד קצת עבודה, כדי שהסעיף הזה לא יהיה פתח למחלוקות בלתי פוסקות ולפניות בלתי פוסקות לשר.

שר התקשורת ראובן ריבלין:

	דוד ליבאי, תמציא לנו ניסוח. 

יגאל ביבי:

	  הסעיף הזה צריך ניסוח מחדש. 

היו"ר אברהם פורז:

	בשלב זה, וכל עוד אין לנו הצעה אחרת, הדברים יובהרו בנאום שלי במליאה, שבו אני קודם כל אסביר שחבילת ערוצים איננה התניית שירות בשירות. שנית, אסביר שמתן הנחות של מישהו שיש לו מוצר א' והוא אומר: תקבל אצלי מוצר ב' בהנחה, גם היא איננה התניית שירות בשירות. כשאתה אומר למישהו: אדוני, אם לא תתחבר לספק האינטרנט שלי, אתה מנותק ולא תהיה לך טלוויזיה – זו התניה.  

יגאל ביבי:

	האם מותר לפי החוק לעשות את זה? האם אין חוקים שמגבילים אותו?

יזהר טל:

	 הנושא הזה מוסדר ברשיונות. 


היו"ר אברהם פורז:

	אם פספסנו את ההגדרה, והיא איננה תואמת את מה שאמרתי, האם אתה רוצה להביא לנו הגדרה משופרת? תביא לנו הגדרה משופרת. זאת לא הישיבה האחרונה על החוק. תביאו הגדרה משופרת. 

שר התקשורת ראובן ריבלין:

	אז אני מציע שהנוסח הזה עומד, עד אשר לא יועמד נוסח אחר. 

יגאל ביבי:

	  אני רוצה להגיש על זה הסתייגות. אני רוצה לשפר אותו. 

אתי בנדלר:

	 אז אני צריכה הצעה קונקרטית. 

שר התקשורת ראובן ריבלין:

	אז תביא לנו נוסח משופר. 

היו"ר אברהם פורז:

	אתה יכול להביא סעיף הסתייגות משופר. 

שר התקשורת ראובן ריבלין:

	דוד ליבאי, אתה ויזהר טל תביאו הצעות משופרות. 

עידו דיסנצ'יק:

	אדוני היושב ראש, אני חושב שצריך להוסיף להגדרות את הגדרת דבריך במליאה. אתה כל הזמן מתייחס לדבריך שנאמרו במליאה...

היו"ר אברהם פורז:

	מר דיסנצ'יק, אני לא יודע האם אתה יודע, אבל המשפטנים יודעים שכאשר יש בעיה של פרשנות חוק, לפעמים בית-המשפט נזקק לדברים שנאמרו בדברי הכנסת. 

עידו דיסנצ'יק:

	 אני מבין שזאת המשמעות האמיתית של כוונת המחוקק, מה שנאמר במליאה...

היו"ר אברהם פורז:

	בלי צחוק, כן. 

עידו דיסנצ'יק:

	 אני לא בטוח שמתייחסים לדברים האלה כל כך. 


היו"ר אברהם פורז:

	כשהחוק הוא ברור לגמרי – אין ויכוח, אבל כשיש בעיה של פרשנות – בודקים לפעמים את הדיון במליאה ובודקים מה נאמר, ואם יושב ראש הוועדה מציג את החוק ואומר: כאשר מדברים על הסעיף הזה, אני רוצה להבהיר שכוונתנו היתה כך וכך, יש לזה משקל. 

שר התקשורת ראובן ריבלין:

	כאשר הדברים לא בהירים, זה בהחלט חומר שמובא בפני בית-המשפט, על מנת שישקול את הכוונה. 

אתי בנדלר:

	סעיף 10 להצעת החוק מתקן את סעיף 5. אני כבר מפנה אתכם לפסקה (5), בה כתוב "הנושא יובא לדיון בהמשך". הנושא שיובא לדיון בהמשך זה כל נושא ה-UNBUNDLING. 

דני רוזן:

	 פירוק למקטעים. 

אתי בנדלר:

"תיקון 	10. בסעיף 5 לחוק העיקרי –
  סעיף                 
  5		      (1) בסעיף קטן (א) -
			
(א) ההגדרות "בעל זיכיון" ו"רשת בזק ציבורית" – יימחקו;
(ב)לפני ההגדרה "קישור-גומלין" יבוא:
               "בעל רשיון" – כהגדרתו בסעיף 1, אולם לעניין סעיפים קטנים (א) 
               עד (ה) ו-(ח), למעט מי שקיבל רשיון מיוחד;";

		(2) בסעיף קטן (ב) -
			
			(א) בפסקה (1), במקום "פעולות" יבוא "פעולות, שירותים" ואחרי "למימוש 
                                      קישור-גומלין" יבוא "לרבות מתן שירותי חיוב וגביה בידי בעל רשיון אחד 
                                      לבעל רשיון אחר, או העברת מידע בין בעלי רשיון, ככל שהמידע נדרש 
                                      לצורך מתן שירותים ולצורך גביית תשלומים בידי בעל רשיון אחד ממנוייו 
                                      של בעל רשיון אחר;";

			(ב) בפסקה (2), במקום "תשלומים" יבוא "תשלומים, תשלומים מרביים או 
                                      תשלומים מזעריים".

אבי גבאי:

	יש לי הערה לגבי (2), דבר שרק עכשיו שמנו לב אליו. יש פה בחוק אפשרות לקבוע מקדם התייעלות לחברה, וזה צריך להיות מקדם התייעלות לבעל רשיון, כי יהיו גם בעלי רשיונות אחרים שיהיה להם INTERCONNECT איתם, ולכן הדבר הזה קצת אנכרוניסטי. 

דוידה לחמן-מסר:

	הוא מבקש שבחוק עצמו במקום המילה "לחברה" יהיה כתוב "לבעל רשיון כללי", לא?!


דני רוזן:

	במקום "לחברה" ייכתב "לבעל רשיון".

אתי בנדלר:

	 אני הוספתי את זה, וההוספה היא בפסקה (2) של הסעיף, שמתקנת את סעיף (ב): "בפסקה (2), במקום "תשלומים" יבוא "תשלומים מרביים או תשלומים מזעריים", ובמקום "לחברה" יבוא "לבעל רשיון כללי".
דני רוזן:

	"לבעל רשיון".

אתי בנדלר:

	לא, "לבעל רשיון כללי", כי כל הסעיף הזה חל רק על בעל רשיון כללי. 

דני רוזן:

	אבל אנחנו משתמשים בכל הסעיף במילים "בעל רשיון".

אתי בנדלר:

	נכון, "בעל רשיון". בסדר, זה בדיוק מה שעשינו בהגדרת בעל רשיון בפסקה (1). אני ממשיכה לקרוא:

		"(3) בסעיף קטן (ד), בסופו יבוא "בסעיף קטן זה, "השר" – לרבות מי שהשר 
                             הסמיכו.";
בני איינהורן:

	על סעיף קטן (ד) בילינו שעות רבות, ואתה בשתי נקודות נתת את הסכמתך. מדובר בסעיף (ד) על כך שכאשר מדברים על קישורי-גומלין, לא תופעל רק העלות של קישור-הגומלין. ניתנה הדוגמה של האוטובוס שנוסע לחיפה, שיש לקחת בחשבון לא רק את מחיר הדלק.

היו"ר אברהם פורז:

	נכון, עלות ועלויות, אבל אחרי שקראתי את זה, השתכנעתי שהמילה עלות ועלויות היא זהה, ושאני אסביר במליאה שכאשר עושים את חשבון העלות - -

בני איינהורן:

	 אז למה לא להכניס את זה? זה אחד הסעיפים המהותיים ביותר של קישור-גומלין. 

אתי בנדלר:

	כי אני לא רוצה לקבוע מראש עמדה שאלה עלויות, אבל זה לא פוסל את האפשרות. 

דוידה לחמן-מסר:

	 עלות זה גם עלויות, אבל עלויות זה לא בהכרח רק עלות, ולכן הוצע להשאיר את המונח "עלות" שכולל גם עלויות, אבל המונח "עלויות" מראש לא כולל רק עלות. חוק הפרשנות זה יחיד בלשון רבים, אבל לא רבים בלשון יחיד. 

היו"ר אברהם פורז:

	אני אסביר בנאום שלי במליאה, שאין הכוונה לאותה עלות שולית - העלות השולית של חיבור שני חוטים שיכולה להיות גרושים – היא לא פוחתת, אלא מדובר בעלות במובן הרחב, שלוקחת בחשבון גם את ההשקעות הקודמות שנעשו בתשתית. 

יזהר טל:

	 ממש לא בהכרח. 

בני איינהורן:

	 זה סעיף מאד מהותי, למה לא להבהיר אותו?

היו"ר אברהם פורז:

	אנחנו לא רוצים להכריע את המחלוקת הזאת עכשיו באופן שזאת העלות הכוללת או השולית. זאת שאלה שתובא ממילא להכרעה מעין שיפוטית של השר, או מי שהוא הסמיכו לכך. 

דני רוזן:

	 אבל לצורך העניין, כל מקרה זה משהו אחר. 

היו"ר אברהם פורז:

	אני אסביר במליאה שהמונח הזה "עלויות", אין פירושו העלות השולית, אבל גם אין פירושו העלות הכוללת, אלא באיזשהו מקום תינתן לשר האפשרות להתחשב במכלול השיקולים והנתונים כדי לפסוק פסיקה ראויה שתעשה צדק, וגם תיקח בחשבון את טובת הציבור. זה בעצם שטר בוררות די ריק. 

בני איינהורן:

	זה אחד הסעיפים המהותיים ביותר. למה שלא תבהיר בסעיף, שהחלטת השר תיקח בחשבון גם את טובת הציבור וגם את ההשקעה, כי אתה גם רוצה שימשיך להיות פיתוח תשתית? 

דני רוזן:

	 אולי  נקבע בחוק שהכבלים יהיו מונופול לנצח וזהו?...

	הרי הנושא של קישור-הגומלין הוא נושא מאד מאד מרכזי בהתפתחות התקשורת. התהליך הלוביסטי הזה שמעצים את עלות קישור-הגומלין, פירושו צמצום התחרות. 

יגאל ביבי:

	  גם לבזק יש אותו אינטרס. 

דני רוזן:

	 בוודאי, אותו אינטרס כמו לכבלים, אין ספק. 


בני איינהורן:

	דרך אגב, בהחלטות בארצות-הברית ב-FCC וגם בהחלטות באירופה, הסעיף הזה יותר שמן, וכן הוא מציין את השיקולים שקובע השר. 

שר התקשורת ראובן ריבלין:

	הכל יחול גם לגבי בזק. לא מדובר על בזק ועל הכבלים, זה העיקרון שבלעדיו אין לפתוח את השוק לתחרות. אין מהפכה. 

היו"ר אברהם פורז:

	המגמה שלנו היא לתת טווח שיקולים רחב ככל האפשר, בלי לצמצם אותו לא מצד אחד ולא מצד שני. אם הנוסח שלנו לא עונה על טווח שיקולים רחב, תציעו לנו נוסח אחר, הנותן את המנדט לטווח השיקולים הרחב. אם תמצאו נוסח כזה, נשבץ אותו. 

בני איינהורן:

	 אני כבר אומר לך שאני אעתיק את מה שנאמר בנוסח שה-FCC נתן. 

שר התקשורת ראובן ריבלין:

	בני איינהורן, תכניסו לכם טוב לראש שבמקום שיכעסו עליי בכבלים, יכעסו עליי בבזק. לא אעשה פרוטקציה למישהו אחד לכעוס עליי יותר מהאחר. כולם יכעסו עליי כל פעם בזמן אחר. ברוך השם חברי הכנסת הבינו ומאמינים, שאנחנו עושים גזירה אחת לכל, שוויון לכל בשמחה, וחלילה במאמץ. דין אחד יהיה לכולם. 

בני איינהורן:

	 אדוני השר, אני רוצה להסביר משהו אחד. תחום התקשורת בישראל עומד להיפתח, אבל מדינות כמו ארצות הברית ומדינות באירופה פתחו אותו כבר לפני מספר שנים. אני מסכים אתך שהסוגייה הזאת מאד מהותית לתחרות. 

	מצד אחד, אם הסוגייה הזאת מנוסחת בצורה מסוימת, אין תחרות, ומצד שני אם היא מנוסחת בצורה שונה הפוכה, אין פיתוח תשתית, ולכן אנחנו הלכנו בשיטה א'. אני לא רוצה להציג את עמדתי, אלא להציג בפניך את העמדה בארצות-הברית ובאירופה, ותראה שהיא שונה. 

שר התקשורת ראובן ריבלין:

	תן לנו נוסח שנקרא אותו, ונראה האם הוא יכול לעמוד בקנה אחד עם העיקרון. אותו דבר לגבי בזק. 

בני איינהורן:

	באשר לנושא השני שעלה בדיונים, וגם לו נתת את הסכמתך – מאחר שהתהליך הוא כזה ששני הגורמים מנסים להגיע ביניהם להסכמה כלכלית, ובהיעדר הסכמה הם פונים לשר, אנחנו ביקשנו, ואתה הסכמת לכך, שהשר ייתן את החלטתו בתוך 12 חודש. אנחנו מבקשים שזה יופיע. 

אתי בנדלר:

	אני לא מצאתי שום אסמכתה לכך שזו היתה קביעה.


בני איינהורן:

	זה כתוב בפרוטוקול מתאריך 26 בפברואר. 

דני רוזן:

	 זה יכול לקחת גם חמש שנים לקבוע. 

בני איינהורן:

	לא יכול להיות, כי בינתיים אני צריך לתת שירות, ואני לא מקבל תמורה. 

שר התקשורת ראובן ריבלין:

	מה זה חמש שנים? השאלה היא האם זה בגלל שאני לא יכול להגיע בשעה 8:00 לפגישה ובא בשעה 12:00?

היו"ר אברהם פורז:

	חברות הכבלים טוענות ש"שמו" להן את ערוץ הקניות אני לא יודע לפני כמה שנים, ועד היום אין הכרעה. 

דני רוזן:

	הוכרע, נגמר בהסכמה ואין בעיה. 

בני איינהורן:

	 למה? כי הוא היה צריך לחדש את הרשיון, ואז הוא פתר את הבעיה. 

אתי בנדלר:

	אדוני היושב ראש, ברגע שאתה קוצב זמן למתן החלטה, אתה גם צריך לכתוב שהזמן ירוץ משעה שמי שצריך לקבל את ההחלטה – כל הנתונים בידיו וכל מידע שהוא ביקש וכיוצא בזה. 

שר התקשורת ראובן ריבלין:

	שנה מרגע שקיבל את כל המידע הנדרש, ושבידיו כל הדברים הנחוצים לשם קבלת הכרעה.

אתי בנדלר:

	מה שכן עשינו בהתאם להחלטתך, וכדי להסיר ספק – למרות שלא ברור שמבחינה משפטית יש צורך בכך – כתבנו במפורש שהשר רשאי לאצול את סמכותו בנושא הזה למישהו אחר, וזאת פסקה (3). 

ראובן סגן-כהן:

	אני חושב שהנושא הזה של קישורי-גומלין, בנושא שלנו למשל, הוא מאד קרדינלי. נזרקות פה כל מיני הערכות שהן הערכות שקודם כל נוגדות את הרשיון, למשל: שנה. איך אנחנו נוכל לעמוד בתנאי הרשיון הקיים ותוך שנה נתחיל לתת שירות, כאשר בתוך שנה לא הגענו להסכם בנושא של קישורי-גומלין? יש פה התניות, שעומדות בסתירה לתנאי הרשיון הקיים. השר אמר שנה. 

קריאה:

	עד שנה. 

דוידה לחמן-מסר:

	 זה לטובתך. 

ראובן ריבלין:

	 קודם אתה מתחבר, אחר-כך אתה קובע. 

ראובן סגן-כהן:

	השאלה היא אחרת - כי אומרים שזה לטובתנו – חסר פה התהליך שאומר: אנחנו היום התחלנו למעשה בתהליך אמיתי לגמרי, אנחנו באופק מול בזק. יש שני צוותים שיושבים אחד מול השני לגבי נושא של קישורי-גומלין. הנושאים הם נושאים טכניים. 

	אין שום מקום שמגדיר לא רק את נושא העלות או את נושא המחיר – ודרך אגב, אני פותח פה סוגריים, נדמה לי שבזמנו הוקמה ועדת גרונאו גם לצורך העניין הזה.

דני רוזן:

	 אתה טועה. 

ראובן סגן-כהן:

	 יכול להיות. ועדת גרונאו קבעה נוסחה, אמנם מסובכת, אבל יש נוסחה של הוועדה. השאלה היא האם אפשר להשתמש בנוסחה הזאת לצורך העניין הזה. 

היו"ר אברהם פורז:

	מה אתה מציע מבחינת ניסוח?

ראובן סגן-כהן:

	 אל"ף, אני מציע להשתמש בנוסחה של גרונאו ולבדוק אותה.

היו"ר אברהם פורז:

	כן, אבל הוא אומר שזה היה אמורפי. מה אתה רוצה שיהיה בניסוח?

ראובן סגן-כהן:

	 לגבי הניסוח אני לא יודע. אני מדבר כרגע על הדברים המהותיים. אם אתה רוצה שאני אנסח – אני אנסח. 

	הדבר השני הוא התהליך הטכני, שצריך לעמוד בלוח זמנים. 


אבי גבאי:

	 אני חושב ש-12 חודש זה יותר מדי. לחברות המפוקחות אומרים: תחברו קו תוך יומיים, תעשה כך תוך שעתיים, והמשרד לוקח לעצמו 12 חודש לקבוע החלטה שצריך בשבילה יומיים. 

יזהר טל:

	 אני רוצה להפנות את תשומת הלב לבעיה שהעלה כאן מר סגן-כהן, שאמר: איך יוכלו לתת שירות, אם בינתיים יש ויכוח על המחיר? בשביל זה באופן ספציפי הוסף סעיף (ד1), שאומר בדיוק בסיטואציה הזאת, שלא יוכלו בתירוץ של מחלוקת למנוע קישור-גומלין. 

ראובן סגן-כהן:

	 יוכלו - -

יזהר טל:

	הכל יוכלו. אנחנו דאגנו בסעיף מיוחד לטפל בסיטואציה הזאת. 

דני רוזן:

	הנושא הזה של קישורי-הגומלין וה-UNBUNDLING הוא בעצם אותו נושא. זה בדיוק אותו נושא, ומכיוון שהוא נושא מאד מורכב - ולאחר שביקשו מאתנו בדיון בוועדה – הפצתי פירוט לכל חברי הוועדה בתאריך 5 במרץ, שמסביר בדיוק את כל ההיבטים התיאורטיים ואת מה שעושים בעולם בתחום הזה. 

	הנושא של קישורי-גומלין הוא נושא מפתח לתחרות, כי מה זאת תחרות בתקשורת? זאת בעצם רשת גדולה, ויש פה כל מיני בעלי רשיון שכל אחד עושה איזו תת רשת, וכל שיחת טלפון עוברת כמה רשתות, ולכן קישורי-הגומלין בין הרשתות הם נקודת מפתח, כי רוב השירותים מתחילים ברשת אחת ומסתיימים ברשת אחרת. יש בזה פוטנציאל בלתי רגיל להתנהגות אנטי תחרותית, כי כל מפעיל ותיק קיים יכול לנצל את הסדרי קישורי-הגומלין כדי לפגוע במתחרים חדשים ולעכב תחרות. 

	שם פירטתי מה מקובל בעולם. מדובר על הסדרת מחלוקות בבית משפט, שתמיד פתוחה אגב. למרות שזה כתוב בחוק, אפשר להחליט שהולכים לבית-משפט, ולא חייבים דווקא ללכת לשר. יש דוגמאות כאלה בארץ, לדוגמה: לפרטנר היתה מחלוקת עם בזק, והיא הלכה לבית-משפט. סלקום על אותה מחלוקת הלכה לשר. זה לגיטימי. אפשר להסדיר את המחלוקות בידי הגורם המסדיר שיקבע מראש. אפשר לקבוע שעושים זאת, רק אם לא מגיעים להסכמה.
	
	מדוע הבעיה היא מסובכת? מעבר לזה שזו בעיה תיאורטית ומורכבת, היא גם בעיה מעשית מורכבת. לרוב המפעילים באמת אין בסיסי מידע, שמאפשרים לטפל בנושא. באופן טבעי, כל מפעיל בונה מערכת תמחור לפי צרכיו, ומשום מה צרכיו לא כוללים את הצרכים של המתחרים. 

	ולכן, כאשר עושים פירוק למקטעים, UNBUNDLING, או קישור-גומלין, בווריאנט זה או אחר, לפעמים לדבר הזה אין תמחור, או שלפירוק שלו כמו שמתחברים אליו אין תמחור. יש בעיה ליצור אותו. יצירת תמחור אינטליגנטי יכולה לקחת שלוש שנים. הרבה פעמים צריך להבין לשם כך מקרו כלכלה כללית וכו'. לכן, אין ברירה אלא לתת לשר לקבוע את המודל, לפי הנתונים שקיימים, כי אפשר לקצוב לזה זמן. 

	ספציפית לגבי חברת בזק ולגבי מה שנציג אופק העלה, ועדת גרונאו עשתה עבודה יסודית. היא קבעה תעריפי קישורי-גומלין על רשת של בזק להעברת השיחות, אבל זה לא אומר דבר, כי אם אופק מתחברת לבזק, יכול להיות שהיא צריכה לסכם איך מחברים את בסיס הנתונים  – אני רק מציין הסדרים טכניים. ההסדר הטכני הוא המסובך, זה לאו דווקא הכסף, וכך הלאה וכך הלאה. 

	לכן אם לא מגיעים להסכמה, סמכות השר היא לכפות קישור-גומלין. העובדה שלא נקבע מחיר היא סיכון לשני הצדדים, ולכן זה תמריץ לשני הצדדים. יכול להיות שאני לא אוותר לאופק על חובותיה לתת שירות - -

ראובן ריבלין:

	 לא הבנתי דבר אחד. ברשותך, אני לא יודע האם אתה הבנת, אבל יכולה להתעורר מחלוקת בשאלה מי יהיה זה שיטפל, הבעלים לכאורה יבואו ויאמרו "אני אטפל" וההוא יאמר "אני אטפל". במחלוקת כזאת יכול להיווצר מצב של שנה שלמה, שבה לא יוכל להתחבר מי שרוצה להתחבר, כי המחלוקת לא תהיה כספית. 

ראובן סגן-כהן:

	 זאת בעיה טכנית. 

דוד ליבאי:

	 בצל הדברים שהעיר קודם בני איינהורן באשר לשאלה שהתעוררה האם יש צורך או אין מקום להגביל את השר במתן ההחלטה, אנחנו עוסקים פה במצב משברי, באין הסכמה בין בעלי הרשיון הנוגעים בדבר לגבי מה הוא המחיר הסביר בעד קישור-גומלין. כדי לפתור את המשבר, מצד אחד אתם מוסיפים פה את פסקה (ד1), שהשר יוכל להורות שלא יעוכב ביצוע קישור-הגומלין, וזה כדי שאפשר יהיה לעבור לסדר היום ולא לפגוע בתחרות ובשידורים. שואל בני איינהורן: אבל אנחנו ניתקע לחלוטין בשאלת המחיר, מדוע? יש לנו ניסיון, כאשר הנושא מסובך והשר לא מחליט. 

היו"ר אברהם פורז:

	הבעיה ברורה. מה אתה היית מציע שנכתוב בנוסח?

דוד ליבאי:

	 אני לא יודע האם 12 חודש זאת מילת קסמים. זה גם לא סעיף רגיל כל-כך, כי ההנחה היא שרשות שלטונית פועלת בזמן סביר, אבל אולי כדי שלא נישאר עם סיפא חסר טעם, נאמר כי על הוראת השר לפי סעיף קטן זה, ניתן לערער תוך 45 יום באין החלטה של השר. 

	אילו לפחות היה כתוב פה שהשר  ייתן את החלטתו תוך זמן סביר, אני יכול לומר לשר: זמנך לא סביר, אני הולך לבג"צ, תסביר לבג"צ למה זה לוקח לך זמן. אחרת, למעשה, אין לי אפילו עילה לפנות לבג"צ, ואז אין טעם ל-45 יום שאני יכול לערער בהם. 

דוידה לחמן-מסר:

	 תוך זמן סביר בנסיבות העניין. 

היו"ר אברהם פורז:

	אנחנו מקבלים את זה. אנחנו נכתוב: "השר ייתן את החלטתו תוך זמן סביר בנסיבות העניין". אני גם אסביר במליאה, שהוספנו את עניין הזמן הסביר, כדי לאותת לשר שלא יתמהמה ויפעל בחריצות ובנחישות, כדי להביא את העניין להכרעה. 


דני רוזן:

	 אפשר לחיות עם "זמן סביר בנסיבות העניין", אבל אני חושב שאין בזה צורך, ואני מוכן לתת דוגמה. 

היו"ר אברהם פורז:

	עזוב. 

דוידה לחמן-מסר:

	 זה אלמנטרי במשפטים. 

דני רוזן:

	 אני לא משפטן, אני אדם מעשי. אני לא מבין דבר במשפטים, אבל אני רוצה לתת דוגמה: בין חברת בזק לחברות הסלולריות עד היום אין הסכם ולא הצליחו להגיע להסכם. זה לא מפריע לחברות הסלולריות לתת שירותים, בזק נותנת שירותים וכולם מרוויחים. אין הסכם, וגם לא פנו  לשר לפי סעיף 5. 

אבי גבאי:

	אני חושב שאלמנט הזמן שדיבר עליו פרופסור ליבאי הוא מאד חשוב. 

	צריך להבין מה יכולה להיות הבעיה. הרי עד היום אף פעם בזק לא הצליחה להגיע להסכמה עם המפעילים האחרים, כי למפעילים האחרים בין השאר אין שום סיבה להגיע להסכמה, אם הם יודעים שבסוף הם יכולים לעכב את העניין ובסוף השר יחליט, כאשר בינתיים הם מחוברים. אין לי על זה מחלוקת. 

	כתוב כאן "וכן רשאי הוא ליתן כל הוראה אחרת כפי שיראה לנכון בנסיבות העניין". צריך להכניס כאן בצורה ברורה הוראה בנושא תשלום חלקי, ערבויות או דבר דומה. יכול להיות ששנה שלמה אני אתן שירות, בלי שום ערבות לזה שאני אקבל כסף וללא תשלום. 

דוידה לחמן-מסר:

	 סכום שהוא לא קשור למחלוקת - ישולם. 

בני איינהורן:

	 האינטרס של המפעיל הזה הוא לעולם לא להגיע לשום סיכום. 

שר התקשורת ראובן ריבלין:

	מדוע אי אפשר לעשות קדם משפט, שבו יישאל: כמה אתה אומר שמגיע להם? אתה תאמר שמגיע X, והוא יאמר: X10. אני אומר: קודם כל תשלם לו X. 

אבי גבאי:

	מצוין, זה מה שאנחנו רוצים. אז בואו ניתן לזה ביטוי. 


יזהר טל:

	צריך לעשות שני שלבים של ההליך. יהיה שלב של התדיינות, ואז צריך לעשות שימוע על התשלום החלקי. 

שר התקשורת ראובן ריבלין:

	הנוסח של דוד ליבאי הוא הטוב ביותר. 

היו"ר אברהם פורז:

	אנחנו גם קיבלנו את ההצעה של אבי גבאי, שאפשר יהיה גם לחייב תשלום חלקי באופן זמני עד להכרעה סופית. 

יזהר טל:

	רגע, אבל תשמע את תגובתנו לזה. שמעת את ההצעה, אבל אנחנו חושבים שזאת הצעה לא טובה, ואני מבקש להסביר למה. אי אפשר עכשיו להפוך את זה לתהליך דו-שלבי, כשכל שלב מכיל בעצם גם את כל האלמנטים של השלב השני. צריך לעשות שימוע כולל, ולקבל את כל הנתונים ואת כל העלויות, כדי להכריע על תשלום חלקי. 

שר התקשורת ראובן ריבלין:

	זאת לא חובה. 

יזהר טל:

	 אחר-כך יתחילו לעשות שוב את כל התהליך. 

שר התקשורת ראובן ריבלין:

	מה זה מפריע לך?

יזהר טל:

	זה רק מסבך את העניינים יותר ויותר. 

דני רוזן:

	 זה דבר נוראי, כי כאילו החלטת שאין פה תחרות. 

שר התקשורת ראובן ריבלין:

	אני לא מבין למה. 

היו"ר אברהם פורז:

	זה לא הגיוני שאתה תאמר "תן לו שירות", כאשר מי שמקבל שירות לא ירצה לשלם, או ירצה לשלם גרוש לשנה. בינתיים הוא צריך לתת לו שירות, בלי שישלמו לו דבר, והחוב מצטבר. זה כמו צו מניעה זמני, או כמו צו עשה זמני. יכול השר להגיד: זה סיפור מורכב, אבל ברור לי לגמרי שהסכום לא יהיה פחות מ-X לכל דקה. 


יזהר טל:

	 איך זה יהיה לו ברור, בלי שהוא עשה את כל ההליך של השימוע ואיסוף הנתונים?

היו"ר אברהם פורז:

	כמו ששופט נותן צו מניעה זמני, בלי לשמוע את כל העדים. 

יזהר טל:

	לשר אין אותן סמכויות. 

דני רוזן:

	אני מוכרח לתת לך דוגמה מהחיים, כי תמונת המצב היא אחרת לגמרי ממה שאתה מתאר: למשל, חברה מכובדת הגישה השבוע בקשה לשר, שיפסוק לפי סעיף 5. מה הבקשה? בצעד חד-צדדי של חברה מכובדת אחרת שנציגיה נמצאים היום בחדר - -

קריאה:

	 נציגי שתי החברות נמצאים בחדר. 

דני רוזן:

- - יורדים לה 250,000,000 שקל הכנסות בחודש. 

אבי גבאי:

	 250,000,000 שקל?

דני רוזן:

	 כן, אני לא יודע האם זה נכון או לא, אבל כך הם כתבו. קרא לפי סעיף 5, הצעד כבר נעשה. אני לא יודע מה נעשה, כי ברור שנפנה לכל החברות המעורבות ונראה מה דעתן. 

שר התקשורת ראובן ריבלין:

	אדוני המנכ"ל הנכבד, אני רוצה לדעת האם אני הבנתי את העניין. אנחנו כולנו מסכימים שצריך שיהיה איזשהו הליך של קביעה. אנחנו גם מסכימים שהליך הקביעה לא יכול לעכב פעולה, שאנחנו רוצים שלא תיווצר כתוצאה ממה שאמרת, שלא יהיה בכלל UNBUNDLING. 

	זאת אומרת שיש לנו כאן שני עקרונות. אחד אומר שצריך לשלם, ושצריך גם תהליך של קביעת התשלום. הדבר הזה ברור לכולנו, בניסוח זה או אחר. הדבר השני גם אומר שתהליך אישור התשלום לא מעכב את ביצוע ההתחברות. 

דני רוזן:

	 לא בהכרח, לפעמים כן ולפעמים לא. 

היו"ר אברהם פורז:

	תלוי בשיקול הדעת של השר. 

שר התקשורת ראובן ריבלין:

	נגיד שהשר שקל ואמר שאפשר להתחבר. עכשיו הוא בא ושואל צד אחד: כמה אתה צריך לשלם? הצד הזה אומר לו: 500 שקל. הוא שואל את הצד השני כמה הוא חושב שהוא צריך לקבל, והוא אומר לו: אני חושב שאני צריך לקבל 50,000 שקל. אומר לו: קודם כל, אתה בטוח צריך לשלם 500 שקל, ואני רוצה לשכנע אותך שאתה בטוח צריך לשלם 20,000 שקל. הוא יאמר: כן, ואני אומר: בסדר, קודם כל תשלם 20,000 שקל. 

דני רוזן:

	אתה מתאר תהליך שיארך חצי שנה, בגלל התכתבויות וכו'. 

שר התקשורת ראובן ריבלין:

	יש הסדר בבתי-המשפט, שאני לא רוצה לאמץ אותו מבחינת הסמכויות של השר, אלא מבחינת ההגיון. יש הסדר של קדם משפט. בקדם משפט אפשר לקבוע מה המחלוקות. בקדם משפט אפשר לומר גם על מה אין מחלוקת. 

יזהר טל:

	יש לי ניסיון עם הדברים האלה. 

שר התקשורת ראובן ריבלין:

	קודם כל, אני מודיע שאני אקבל את עמדתך, אבל תסביר לי מה הדרמה. 

אתי בנדלר:

	אני בסך הכל רוצה להזכיר תהליך שהיה כאן בוועדה – הצעת החוק הממשלתית דיברה בסך הכל על כך, שהשר רשאי להורות שלא יעוכב ביצוע קישור-הגומלין. היו כאן דיונים בוועדה, בין היתר בשאלה של תשלומי ביניים וכו', ולכן אנחנו הוספנו – וזו היתה החלטה בוועדה – את התוספת "וכן רשאי הוא ליתן כל הוראה אחרת כפי שיראה לנכון בנסיבות העניין", כשזה היה אמור לכסות גם תשלומי ביניים. בא מישהו ואומר שמא זה לא כולל? אז הנה אנחנו מוסיפים כאן "לרבות בעניין תשלומים חלקיים".

היו"ר אברהם פורז:

	רבותיי, תודה רבה. הישיבה נעולה. ההמשך יבוא. 

